TVS fokus kreativiti, industri

KUCHING: Penubuhan TV Sarawak (TVS) sejajar dengan usaha Kerajaan Sarawak untuk menuju ke arah Industri 4.0 yang memberi fokus kepada kreativiti dan industri.

Pengerusi Sarawak Media Group (SMG) Datuk Norhayati Ismail berkata, pihak mereka melalui TVS mempunyai visi untuk menjadi pemain media yang disegani dan setaraf dengan media lain diperingkat antarabangsa.

“Kami ingin menjadikan Sarawak sebagai salah satu media hab yang hebat dan rancak di ranrau ini dengan mengetengahkan bakat-bakat anak Sarawak.

“Kini, sudah tiba masanya Sarawak menyerlah dalam industri kandungan kreatif,” katanya ketika berucap pada Majlis Pelancaran TVS di Pusat Konvensyen Borneo Kuching (BCCK), di sini semalam.

Menurutnya lagi, TVS juga bakal menjadi platform untuk penggiat seni kreatif daripada amator hingga ke professional.

“Melalui TVS mereka dapat menyalurkan idea-idea baharu dan kreatif melalui penceritaan yang unik dan menggambarkan pelbagai budaya di negeri ini.

“TVS telah menandatangai Memorandum Persefahaman (MoU) dengan Perbadanan Kemajuan Filem Nasional Malaysia (FINAS) di bawah Geran Pelaksana untuk menghidupkan semula industri filem di negara ini,” ujarnya.

Beliau berkata, TVS mewakili suara rakyat Sarawak dan memberi mereka peluang untuk mempamerkan bakat kreatif mereka dan sebagainya.

“Rancangan TVS juga disampaikan dengan pelbagai bahasa iaitu Melayu, Iban dan Mandarin, ini secara perlahan-lahan dapat membantu memperkenalkan warisan pelbagai budaya kita, memperkuat agenda nasional dan sebagainya,” jelasnya.

Pada masa yang sama, beliau yakin TVS mempunyai potensi yang sangat besar sebagai wadah untuk mempromisikan bakat, keunikan, dan saluran alternatif untuk mejana pendapatan melalui penghasilan kandungan kretaif.

“TVS kini boleh ditonton di seluruh negara menerusi siaran 122 Astro dan Astro NJOI dan akan menyusul juga insya-Allah di tontonan percuma MYTV,” ujarnya lagi.

See author's posts


RTP lonjak kesejahteraan hidup rakyat

BINTULU: Pelaksanaan Projek Transformasi Luar Bandar (RTP) banyak memberi manfaat dalam usaha melonjak kesejahteraan hidup rakyat di daerah ini.

Pengawai Khas Kepada Ahli Dewan Undangan Negeri (ADUN) Samalaju, Thomas Nyaring telah turun padang bersama agensi pelaksana iaitu Lembaga Kemajuan Bintulu (BDA) penyerahan projek untuk menaiktaraf jalan berbatu kepada jalan berturap bagi Rumah Chendang, Batu 12, Jalan Bintulu-Miri.

Menurutnya, penyerahan siap projek berkenaan dilakukan di antara pihak agensi pelaksana kepada wakil penduduk iaitu Tuai Rumah (TR) Chendang.

Jelas beliau, turut diadakan adalah lawatan untuk meninjau projek berkenaan sebelum penyerahan siap projek tersebut.

Sehubungan itu, TR Chendang katanya, amat berterima kasih kerana projek tersebut amat memberi banyak manfaat kepada penduduk di bawah jagaanya.

Oleh ELLIE EDWARD

See author's posts


Barcelona buka pantai untuk aktiviti riadah

BARCELONA: Barcelona semalam membuka
semula pantainya kepada orang ramai bagi aktiviti sukan selepas ia ditutup
sepanjang pelaksanaan perintah lockdown akibat pandemik koronavirus (Covid-19)
di seluruh Sepanyol pada Mac lalu.

Bagaimanapun, orang ramai hanya
dibenarkan berada di kawasan tersebut selama empat jam bermula 6 hingga 10 pagi
(waktu tempatan) dan perlu mematuhi peraturan penjarakan sosial.

Peluang itu digunakan sebaik mungkin
dengan ramai penduduk berjoging, berenang dan bermain luncur ombak di sepanjang
pantai La Barceloneta.

“Semua aktiviti riadah
dilakukan secara individu. Walaupun pantai sudah dibuka, orang ramai tidak
boleh bersiar-siar, duduk dan berkelah secara berkumpulan,” kata Ahli Majlis
Barcelona, Eloi Badia.

Sebelum ini, beberapa buah bandar
seperti San Sebastian dan Valencia telah membuka kawasan pantai bagi tujuan
riadah.

Sejak 14 Mac lalu, kira-kira 47 juta
penduduk menjalani kehidupan di bawah peraturan lockdown yang drastik, namun
sekatan mula ditarik balik secara berperingkat sejak dua minggu lalu.

Secara keseluruhan, Sepanyol muncul antara negara paling
terjejas Covid-19 di dunia dengan merekodkan 221,447 kes jangkitan dengan
26,070 kematian. – AFP

See author's posts


Mukah cipta sejarah

REGU Mukah Majors A (Mypham 25) mencipta sejarah tersendiri apabila muncul johan dalam saingan juara antara juara Liga Sepak Takraw Kenyalang (KSL) 2021 yang berakhir, baru-baru ini.

Wakil dari Zon Mukah itu menumpaskan regu pilihan utama, Kuching Night A (Sanjung Etika) dengan kemenangan 2-0 (21-16, 21-14) pada aksi final yang penuh mendebarkan yang berlangsung di Gelanggang Pelbagai Guna Perbadanan Sukan Sarawak (SSC), Petra Jaya.

Justeru, dengan kemenangan tersebut membolehkan Mukah Majors A telah berjaya membawa pulang hadiah wang tunai berjumlah RM3,000, piala pusingan, piala iringgan beserta pingat, manakala regu Kuching Night A yang muncul naib juara menerima hadiah wang tunai sebanyak RM2,000, piala dan pingat.

Sementara itu, regu Kuching Night B (Mypham 25) dan Sibu Titan B (Lubok Labang) yang tewas di peringkat separuh akhir masing-masing menerima wang tunai RM1,000, piala dan pingat selaku pemenang tempat ketiga bersama.

Dalam pada itu, empat regu yang tersingkir di peringkat suku akhir Miri Sea Horse A, Miri Sea Horse B, Sri Aman Gators A dan Sibu Titan A turut menerima wang tunai RM500.

Terdahulu, anugerah pemain terbaik KSL 2021 telah didominasi oleh ketiga-tiga pemain Mukah Majors A iaitu anugerah pemain tekong terbaik (Lucas Nyaing), pemain apit kiri terbaik (Mohd Sharudin Murad) dan pemain apit kanan terbaik (Azman Wajuli).

Kesemua hadiah kepada pemenang telah disampaikan oleh Menteri Kanan Kerja Raya, Datuk Sri Fadillah Yusof. Hadir sama Timbalan Presiden Persatuan Sepak Takraw Sarawak (PSS), Dato Ismail Abang Saufi.

Oleh ADI SAFARMAN

See author's posts


Toleransi kunci keamanan, kedaulatan negara

KUALA LUMPUR: Menginjak 63 tahun kemerdekaan, rakyat Malaysia perlu terus mengamalkan sikap toleransi antara satu sama lain kerana ia merupakan kunci utama dalam memastikan keamanan serta kedaulatan negara terus berkekalan.

Malah, peristiwa darurat serta ancaman komunis perlu dijadikan pedoman serta iktibar oleh setiap lapisan masyarakat terutama anggota polis kerana ia adalah bukti jelas yang keamanan negara sekarang tidak diperoleh dengan mudah.

Menegaskan perkara itu, Ketua Polis Negara Tan Sri Abdul Hamid Bador berkata dalam usaha menyelamatkan negara daripada ancaman terutamanya komunis, ramai anggota terkorban dan terpaksa hidup dalam keadaan cacat seumur hidup.

“Selepas darurat pertama 1948 hingga 1960, saban tahun pihak polis terus memperkasakan diri untuk mendepani cabaran kebangkitan komunis tanpa bantuan kuasa asing sehinggalah kemenangan muktamad dicapai pada tahun 1989.

“Kini, selepas kita berjaya mengharungi semua itu, rakyat dilihat seolah-olah leka dan melupakan sejarah. Percakaran sesama sendiri berlaku atas isu-isu remeh hanya akan menimbulkan keraguan tentang keupayaan negara untuk terus maju ke hadapan,” katanya kepada Bernama sempena sambutan Hari Kebangsaan 2020.

Dalam pada itu, beliau yang menerajui Polis Diraja Malaysia (PDRM) pada 4 Mei 2019 turut meluahkan rasa terkilan apabila terdapat anggotanya yang terlibat rasuah, salah guna kuasa dan dadah yang diibaratkan bagai api dalam sekam.

Katanya, PDRM kini berdepan dengan ancaman dadah dan rasuah dalam kalangan anggota yang semakin ketara dilaporkan.

“Rungutan orang ramai terhadap isu ini memang ada asasnya dan tidak boleh dinafikan. Seperti peristiwa Perang Uhud, selepas menang seketika, berlakulah perebutan harta perang, begitulah kesimpulannya yang berlaku di sini (dalam pasukan polis).

“Sebahagian daripada warga PDRM semakin lupa tentang pengorbanan pejuang-pejuang lama yang berjaya mewujudkan keamanan menewaskan Parti Komunis Malaya (PKM), keringat dan darah yang ditumpahkan oleh mereka itu telah jadi sia-sia belaka.

“Kegiatan persekongkolan dengan elemen judi, dadah, pelacuran dan sindiket penyeludupan kontraban serta manusia dijadikan sumber pendapatan sampingan, begitu juga dengan kes pemerasan ke atas orang awam dan warga asing yang mencacatkan imej pasukan,” katanya.

Abdul Hamid bagaimanapun, tetap optimis di sebalik imej negatif yang terpalit terhadap pasukannya, 80 peratus anggotanya masih bermotivasi tinggi untuk melaksanakan tanggungjawab dengan penuh amanah.

Jelasnya, amalan budaya kerja baharu telah dilaksanakan seperti tiada lagi majlis dan aktiviti riadah berbentuk mewah serta santai sebaliknya kini anggotanya lebih memperkasakan dasar, tindakan dan arahan yang jelas menekankan nilai-nilai mulia.

Katanya lagi, pembersihan ‘dalaman’ yang dilakukan Jabatan Integriti dan Pematuhan Standard (JIPS) telah banyak membuahkan hasil sehingga ada anggota terbabit dengan jenayah ditahan, didakwa dan sebahagian besar dikenakan tindakan disiplin.

“Serentak dengan itu juga semakin banyak kes cubaan merasuah anggota di bawah (di lokasi) oleh sindiket dadah, judi, maksiat dan penyeludupan telah berjaya dipatahkan anggota yang berintegriti tinggi.

“Saya berasa amat bersyukur dan bangga atas kegigihan pegawai-pegawai ini dan sudah pasti mereka diberikan ganjaran setimpal. Saya akan terus berusaha meningkatkan imej baik pasukan.

“Sebagai agensi utama penguat kuasa undang-undang di negara ini, PDRM perlu berusaha meraih penghormatan daripada setiap rakyat dan mereka (rakyat) perlu mendapat perlindungan dan pembelaan sementara penjenayah wajar dikenakan tindakan undang-undang,” katanya.

Hari Kebangsaan 2020 yang disambut pada 31 Ogos ini bertemakan ‘Malaysia Prihatin’. – Bernama

See author's posts


Pelaburan CVC Capital petanda keyakinan kukuh terhadap ekonomi

KUALA LUMPUR: Affin Banking Group telah bersetuju untuk memindahkan kepentingan di bawah kawalannya dalam Affin Hwang Asset Management Berhad (Affin Hwang AM) kepada CVC Capital Partners Asia Fund V.

Dalam satu kenyataan baru-baru ini, ia berkata, transaksi ini dijangka selesai menjelang suku ketiga 2022, tertakluk kepada syarat-syarat lazim penyempurnaan transaksi, termasuk kelulusan daripada pihak berkuasa kawal selia.

Presiden dan Ketua Pegawai Eksekutif Affin Bank, Datuk Wan Razly Abdullah berkata, kemasukan CVC, sebuah syarikat ekuiti persendirian global terkemuka ke dalam firma pengurusan aset yang diasaskan dan dibangunkan di dalam negara itu sekali gus menunjukkan keyakinan terhadap prospek pertumbuhan sektor perkhidmatan kewangan dan ekonomi Malaysia secara keseluruhannya.

“Dengan lanjutan pengurusan Affin Hwang AM dan juga Nikko Asset Management (Nikko AM) sebagai pemegang saham institusi, kami percaya perniagaan Affin Hwang AM akan terus mencatatkan prestasi yang memberangsangkan pada masa depan.

“Kami yakin bahawa CVC, pengurusan Affin Hwang AM dan juga Nikko AM akan terus menyokong pertumbuhan Affin Hwang AM, serta memberikan komitmen kukuh dalam jangka panjang untuk menjana nilai bagi pelanggan dan membangunkan lagi keupayaan kakitangannya yang berbakat,” katanya.

Sementara itu, Pengarah Urusan Kanan CVC, Alvin Lim berkata, pelaburan ini merupakan pelaburan keenamnya di Malaysia sejak 2007, dengan modal dilaburkan kini berjumlah lebih AS$1 bilion (AS$1=RM4.18).

“Kami terus meyakini kekuatan asas ekonomi negara ini dan berpendapat pelaburan ini adalah satu peluang penting bagi kami untuk menyumbang kepada pembangunan berterusan industri pengurusan aset dan pasaran modal Malaysia dan juga untuk menjadikan Malaysia sebuah hab pengurusan aset terkemuka di rantau ini.

“Kami bertekad menyokong pasukan pengurusan untuk mengukuhkan keupayaan pelaburan dan juga produk yang ditawarkan dan menceburi pasaran ASEAN lain, dengan memanfaatkan kepakaran dan rangkaian kami di seluruh rantau,” tambahnya.

Sejak diasaskan pada 2001, Affin Hwang AM telah berkembang maju untuk menjadi salah satu daripada firma pengurusan aset terkemuka di Malaysia dan setakat 31 Disember 2021, pengurus dana itu dan juga cabang pengurusan dana Islam milik penuhnya, AIIMAN Asset Management, secara tergabung mempunyai aset di bawah pengurusan bernilai RM81 bilion.

– Bernama

See author's posts


Kaunter LINK BNM, AKPK kini beroperasi

KUCHING: Kaunter perkhidmatan bagi Laman Informasi Nasihat dan Khidmat (LINK) Bank Negara Malaysia (BNM) dan Agensi Kaunseling dan Pengurusan Kredit (AKPK) kini beroperasi di Majma Mall, di sini.

Kaunter perkhidmatan ini beroperasi pada setiap hari Isnin hingga Jumaat bermula jam 9.45 pagi hingga 5.00 petang, kecuali pada hari cuti umum dan hari kelepasan am.

Orang ramai boleh mengunjungi kaunter tersebut bagi mendapatkan tawaran perkhidmatan seperti cetakan CCRIS, daftar eCCRIS dan pertanyaan am.

Pengunjung diminta mematuhi garis panduan keselamatan yang telah ditetapkan.

Sebagai alternatif pengunjung juga boleh mendapatkan CCRIS daripada Agensi Pelaporan Kredit seperti Credit Bureau Malaysia di www.creditbureau.com.my, www.ctoscredit.com.my dan www.mycreditinfo.com.my.

Untuk maklumat lanjut, orang ramai boleh menghubungi Bank Negara Malaysia Kuching, 082-224200 atau 082-414910 (AKPK).

See author's posts


HSN gamit 25,000 peserta

HARI Sukan Negara (HSN) merupakan antara platform terbaik untuk merealisasikan hasrat dan aspirasi kerajaan menggalakkan rakyat di negara ini bersukan serta menjadikan sukan sebagai satu budaya.

Timbalan Residen Limbang Jamalie Busri berkata HSN yang diadakan pada minggu pertama Oktober setiap tahun merupakan inisiatif Kementerian Belia dan Sukan (KBS) dan langkah proaktif ke arah proses tranformasi mencapai hasrat Malaysia sebuah negara bersukan.

Katanya untuk HSN kali ini Bahagian Limbang berjaya menarik penyertaan 25,000 orang yang sekali gus memeriahkan HSN yang diadakan di Daerah Limbang dan Lawas.

“HSN adalah acara tahunan KBS bagi merealisasikan hasrat dan aspirasi kerajaan untuk mengalak dan menjadikan Malaysia negara yang mempunyai rakyat yang sentiasa bersukan serta menjadikan sukan sebagai satu budaya hidup mereka,” katanya pada Sambutan HSN Peringkat Bahagian Limbang 2022 di Dewan Suarah pada Sabtu lalu.

Turut hadir Pegawai Belia dan Sukan Bahagian Yaman Yahya dan Ketua Polis Daerah Limbang Superintenden Parum Niot.

Jamalie menjelaskan lagi sasaran jumlah penyertaan tertinggi itu dapat dilihat dalam pelbagai program kesukakan, riadah, rekreasi dan sosial yang diadakan di bawah kementerian belia dan sukan (KBS)  melalui kerjasama agensi kerajaan lain.

Kata beliau lagi HSN diadakan untuk membudayakan gaya hidup sihat dan menjadi pemangkin dalam membudayakan sukan massa dalam kalangan warga di bahagian ini.

Mengulas lanjut HSN diadakan antara lain bertujuan untuk menerapkan budaya sukan, memupuk semangat perpadukan dikalangan rakyat dan menyumbang membantu merancakkan pembangunan ekonomi negara melalui pembangunan industri sukan.

“Objektif kita adalah untuk meningkatkan pengetahuan sukan di kalangan rakyat dalam sukan prestasi tinggi dan sukan masa, dan yang terakhir sekali  adalah untuk mengiktiraf rakyat Malaysia yang terlibat dalam aktiviti membangunkan sukan di peringkat akar umbi,” katanya lagi.

Beliau menjelaskan Program Fit Forever juga akan diadakan di Daerah Lawas pada 22 Oktober ini.

BerbagaI aktiviti sukan termasuk fun ride, aerobik mega, areobaton, sukan petanque, badminton, body fitness, bola tampar, hiking dan acara sukan lain.

Oleh ADENG EDRUS

See author's posts


Rugi RM32,000 akibat pelaburan tidak wujud

SIBU:Juru jual mengalami kerugian RM32,000 selepas menjadi mangsa sindiket penipuan pelaburan tidak wujud yang ditawarkan secara atas talian.

Timbalan Ketua Polis Daerah Sibu, Superintenden Collin Babat berkata, kejadian bermula pada 7 Mac lalu apabila pengadu, 25, lelaki menerima pesanan ringkas menerusi aplikasi weChat yang menawarkannya menyertai skim pelaburan.

“Pengadu dimaklumkan bahawa pelaburan yang disertai itu melibatkan pelaburan mata wang Dolar USD dengan menjanjikan pulangan lumayan,” jelasnya ketika dihubungi oleh pemberita semalam.

Katanya, pengadu yang berminat dengan tawaran itu telah melakukan lapan transaksi pemindahan wang, selain membuat beberapa bayaran melalui mesin ATM ke dalam akaun bank atas nama seseorang dengan jumlah keseluruhan RM32,000.

“Pengadu dimaklumkan hasil pelaburan akan dikreditkan ke akaun pengadu bersama modal yang telah pengadu berikan. Pengadu juga diminta untuk terus menambah modal pelaburan yang telah diberikan tetapi pengadu tidak dapat memenuhi permintaan tersebut kerana pengadu sudah tiada wang,” ujarnya.

Katanya lagi, bermula pada Rabu minggu lepas perhubungan weChat pengadu tidak dilayan dan akhirnya disekat.

“Pengadu mula rasa curiga dengan pekara itu dan telah dimaklumkan oleh abangnya bahawa pengadu telah ditipu dalam urusan pelaburan terbabit.

“Pengadu datang ke balai polis membuat laporan kerana merasa diri telah ditipu,” ujarnya lagi.

Menurutnya, modus operandi suspek memperdayakan pengadu untuk memindahkan wang ke akaun suspek bagi urusan pelaburan USD Dolar yang tidak wujud.

“Kes disiasat di bawah Seksyen 420 Kanun Keseksaan,” tegasnya.

Oleh Akun Giman

See author's posts


Tujuh rumah di Taman Kelab Ukay retak

KUALA LUMPUR: Penghuni tujuh buah rumah di Taman Kelab Ukay,   Bukit Antarabangsa di sini,   diarah mengosongkan kediaman masing-masing susulan kejadian tanah runtuh di belakang rumah teres dua tingkat tersebut, awal pagi semalam.

Penolong Pengarah Bahagian Operasi Kebombaan dan Penyelamat Jabatan Bomba dan Penyelamat Selangor Hafisham Mohd Noor berkata, pihaknya menerima panggilan pada jam 2.21 pagi sebelum tiba di lokasi kejadian pada jam 2.33 pagi.

“Seramai 40 penghuni di tujuh rumah berkenaan diarah   mengosongkan kediaman masing-masing susulan terdapat keretakan di bahagian belakang rumah mereka,” katanya kepada pemberita di lokasi kejadian.

Beliau berkata, setakat ini semua penghuni tidak dibenarkan berada di kediaman masing-masing sehingga pihak berkuasa tempatan memutuskan tindakan selanjutnya.

Katanya, kejadian itu dipercayai berlaku susulan hujan berterusan yang mengakibatkan pergerakan tanah.

“Ini kejadian tanah runtuh paling buruk pernah berlaku kerana sebelum ini hanya kecil   dan ada penduduk di sini yang mengambil insiatif memasang benteng atau penghadang bagi mengelak mendapan tanah atau sebagainya,” kata beliau   yang sudah menghuni di kawasan itu lebih 23 tahun.

Bagi Sharifah Sawandin, 48, panggilan telefon daripada jirannya kira-kira jam 1.30 pagi mengejutkan mereka sekeluarga apabila dimaklumkan berlaku tanah runtuh di belakang rumahnya.

“Ketika kejadian kami lima beranak sedang tidur dan jiran menyuruh kami membawa barang keluar, selamatkan diri,” katanya.

Beliau berkata, mereka sekeluarga akur dengan arahan pihak berkuasa supaya penduduk terjejas berpindah sementara operasi membaik pulih dijalankan. – BERNAMA

See author's posts


Bekerjasama bangunkan Mukah

MUKAH: Komuniti Cina  di kawasan ini dinasihati untuk terus berkerjasama di dalam membangunkan kawasan ini.

Dalam membuat saranan tersebut, Ahli Parlimen Mukah, Dato Hanifah Hajar Taib, menyatakan bahawa mereka boleh berkongsi pengetahuan dan pengalaman berkaitan peniagaan dan bidang ekonomi, amnya.

Beliau berkata demikian ketika berucap pada Majlis Makan Malam Sempena Upacara Pelantikan Rasmi Ahli Jawatankuasa Yang Pertama bagi Gabungan Persatuan Cina Bahagian Mukah (GPCM) pada malam Sabtu (11 Disember).

“Terlebih dahulu, saya ingin mengucapkan tahniah kepada GPCM. Saya rasa GPCM boleh memainkan peranan dalam pembangunan kawasan ini terutama di segi perkongsian pengetahuan dan pengalaman tentang peniagaan yang  sememangnya amat diperlukaun untuk membangun kawasan ini dan Bahagian Mukah amnya, ” katanya.

Hanifah, yang juga merupakan Timbalan Menteri Di Jabatan Perdana Menteri(Hal Ehwal Sabah dan Sarawak) percaya GPCM boleh membantu kearah itu berdasarkan pengetahuan luas mereka dalam bidang ekonomi, amnya.

Dalam pada itu, beliau juga menyentuh mengenai pilihan raya negeri dan pentingnya untuk keluar beramai-ramai untuk menunaikan tanggungjawap sebagai pengundi pada 18 Disember ini.

“Keluarlah beramai-ramai pada 18 Disember ini. Untuk pengetahuan yang hadir pada malam calon Parti Gabungan Sarawak  ialah Royston Valentine, seorang pemuda yang sangat aktif dengan kegiatan belia di kawasan ini. Ketua Menteri meletak yang muda untuk kesinambungan pembangunan di sini. Selain Roystoan di kawasan ini, juga di bawah kawasan Parlimen 213 Mukah, ialah DUN N.56 Dalat yang diwakili oleh Dato Sri Fatimah Abdullah dan Abdul Yakub Arbi, di N.58 Balingian. Undilah calon GPS kita pada hari Sabtu nanti,” tambah beliau.

Juga berucap pada majlis yang bewarna-warni itu ialah Presiden Gabungan Persatuan Cina Sarawak, Dato Richard Wee Leing Chiat, Presiden GPCM, Kapitan Ting Siew Leong dan Pengerusi Pengelola, Penghulu Henry Lee Liong Ing.

Pada program tersebut, Hanifah dan Richard  juga menyaksikan Upacara Perlantikan Rasmi Jawatankuasa GPCM.

Selain menikmati jamuan, para hadirin yang terdiri daripada wakil-wakil daripada GPC dari luar kawasan, ketua jabatan dan Royston juga dihiburkan dengan persembahan Wushu, pemainan Yoyo Cina,  tarian Melanau dan karaoke.

See author's posts


Kerajaan Sarawak tanggung sepenuhnya

KUCHING: Semua rakyat Sarawak yang balik dari luar negara akan menjalani kuarantin wajib selama 14 hari dengan kos penginapan kuarantin dan ujian Covid-19 akan dibayar oleh Kerajaan Sarawak.

Timbalan Ketua Menteri, Datuk Amar Douglas Uggah Embas berkata, walaupun Kerajaan Persekutuan memutuskan bahawa semua rakyat yang balik dari luar negara dan menjalani kuarantin wajib serta saringan perlu membayar sendiri kos tersebut.

“Namun , Ketua Menteri Datuk Patinggi Abang Johari Abang Tun Openg telah memutuskan bahawa anak Sarawak yang balik dari luar negara dikuarantin dan menjalani ujian adalah ditanggung sepenuhnya oleh Kerajaan Negeri.

“Dalam tempoh tersebut, mereka akan menjalani dua kali ujian Covid-19 pada hari ke-2 dan hari ke-10,” katanya.

Uggah yang juga Pengerusi Jawatankuasa Pengurusan Bencana Negeri Sarawak (JBPNS) berkata demikian pada sidang media perkembangan Covid-19 di Dewan Undangan Negeri (DUN) Lama di sini, semalam.

“Manakala, bagi bukan rakyat Sarawak (Semenanjung, Sabah, Labuan dan Bukan Warganegara) yang balik dari luar negara masuk ke Sarawak, mereka akan membayar sendiri kos kuarantin dan kos ujian Covid-19.

“Arahan ini berkuat kuasa sehingga 31 Ogos ini,” jelasnya.

Mengulas mengenai perkembangan berlainan, Uggah berkata, Kementerian Kerajaan Tempatan dan Perumahan Sarawak telah membentangkan prosedur operasi standard (SOP) untuk pusat hiburan berlesen yang ingin beroperasi.

“Namun, mereka perlu mematuhi SOP karaoke yang disediakan dan arahan ini berkuatkuasa mulai 20 Ogos ini.

“Pihak kerajaan tidak akan teragak-agak untuk menarik balik lesen perniagaan mereka yang tidak mematuhi SOP ini,” tegasnya

Tambahnya, bagi aktiviti indoor busking pula perlu berpandukan SOP Live Event yang disediakan oleh Kementerian Pelancongan, Kesenian dan kebudayaan Sarawak dan arahan turut berkuat kuasa mulai 20 Ogos ini.

See author's posts


PM Anwar arah laksana subsidi bersasar

PUTRAJAYA: Perdana Menteri Datuk Seri Anwar Ibrahim hari ini mengarahkan jabatan-jabatan kerajaan merangka serta membangun wahana atau kaedah bersesuaian bagi melaksanakan subsidi bersasar dengan mengambil kira kepentingan pengguna dan industri.

Dalam kenyataan yang dikeluarkan selepas mempengerusikan Mesyuarat Majlis Tindakan Sara Hidup (NACCOL) hari ini, Anwar berkata Malaysia mesti menyalurkan semula subsidi pukal, yang turut memanfaatkan golongan maha kaya dan konglomerat, ke arah menopang kumpulan B40, M40 dan peniaga kecil yang amat terkesan akibat peningkatan kos sara hidup.

“Sebagai contoh, Tenaga Nasional Bhd (TNB) mempunyai hampir 10 juta pengguna tetapi 10 peratus daripada angka itu yakni satu juta pengguna yang meliputi kumpulan konglomerat menikmati lebih daripada 50 peratus subsidi elektrik.

“Jabatan-jabatan kerajaan mesti merangka serta membangun wahana yang bersesuaian bagi melaksanakan subsidi bersasar dengan mengambil kira kepentingan pengguna dan industri serta memastikan kelancaran dan keberkesanan pelaksanaan kebijakan ini,” kata beliau.

Mesyuarat NACCOL di Perdana Putra itu turut disertai kedua-dua Timbalan Perdana Menteri iaitu Datuk Seri Dr Ahmad Zahid Hamidi dan Datuk Seri Fadillah Yusof, menteri-menteri yang berkaitan serta Ketua Setiausaha Negara Tan Sri Mohd Zuki Ali.

Pada 27 Nov lepas, Anwar mengarahkan NACCOL mencerakin dan menelusuri implikasi subsidi dalam tempoh dua minggu.

Beliau dilaporkan berkata subsidi yang ditanggung kerajaan pada masa ini antaranya subsidi elektrik, dinikmati semua golongan walaupun ia sebenarnya bertujuan untuk membantu golongan rakyat miskin.

Sementara itu, Anwar yang juga Menteri Kewangan berkata sebanyak tiga kertas dibentangkan dalam mesyuarat hari ini yang mengupas isu, tantangan dan strategi secara bersama oleh Kementerian Perdagangan Dalam Negeri dan Kos Sara Hidup (KPDN), Kementerian Sumber Asli, Alam Sekitar dan Perubahan Iklim serta Kementerian Perladangan dan Komoditi.

“Laporan-laporan itu bertujuan untuk mendapatkan pandangan awal daripada pemegang taruh berkaitan terutamanya pemain industri serta pertubuhan bukan kerajaan (NGO) yang mewakili hak pengguna,” kata beliau dan menambah bahawa kerajaan juga konsisten dalam membangun serta mendukung pembangunan industri yang mampan.

Anwar berkata sektor penternakan negara telah lama mencapai tahap yang mampan untuk memenuhi permintaan tempatan dan berupaya untuk mengeksport.

“Kerajaan berhasrat memudahkan industri ini untuk mengeksport ke luar produk mereka serta memastikan sektor penternakan menghasilkan bekalan yang cukup untuk keperluan rakyat dan ini termasuk menjamin bantuan yang lebih besar dan bersasar, terutamanya kepada pengusaha tempatan,” kata beliau.

Pada saat ini, katanya isu bekalan menjadi tumpuan utama kerajaan kerana kekurangan bekalan akan memberi impak yang buruk, justeru, kerajaan akan mempertimbangkan untuk meneliti kaedah campur tangan kerajaan di peringkat pengguna.

“Mesyuarat NACCOL telah membincangkan perkara ini dengan panjang lebar dan beberapa ikhtiar telah disyorkan. Perkara ini akan dibentangkan kepada Jemaah Menteri dan Kabinet akan membuat keputusan esok,” kata beliau. — BERNAMA

See author's posts


Gol lewat Spurs benam Arsenal

TOBY Alderweireld memberikan Tottenham kemenangan lewat 2-1 ke atas Arsenal ketika pasukan Jose Mourinho naik di atas pesaing utara London mereka dalam Liga Perdana Inggeris semalam.

Mourinho telah mengalami kritikan ketika Tottenham terkeluar daripada perlumbaan untuk layak ke Liga Juara-Juara Eropah dengan hanya satu kemenangan dalam tiga perlawanan.

Tetapi terima kasih kepada gol kemenangan Alderweireld sembilan minit sebelum tamat, Tottenham kini kembali bersaing untuk melayakan diri ke Liga Europa musim depan.

Tottenham berada di tangga kelapan, dua mata di atas pasukan tempat kesembilan Arsenal dan dua mata di belakang Sheffield United ketika mereka berusaha untuk tidak terlepas aksi Eropah buat kali pertama sejak 2009-10.

“Kami gembira kerana kami membuat peminat gembira, kami gembira kerana kami masih dalam perjuangan untuk memenangi kedudukan Liga Europa,” kata Mourinho.

“Sejujurnya, Mikel (Arteta) menemui jalan bagi mereka untuk bermain, untuk menjadi stabil dan meningkat. Kami merasakan bahawa kami harus sedikit menyesuaikan diri dengan mereka dan kami melakukannya dengan sangat baik.”

Dalam derby utara London pertama di Stadium Tottenham Hotspur yang baru, Alexandre Lacazette meletakkan Arsenal di depan pada minit ke-16 dengan percubaan jarak jauh yang menakjubkan.

Kelebihan Arsenal hanya bertahan tiga minit ketika hantaran selekeh Sead Kolasinac dengan mudah dipintas oleh Son Heung-min, yang menewaskan David Luiz sebelum melambungkan bola melepasi Emiliano Martinez.

Pada minit ke-82, pemain pertahanan Belgium, Alderweireld melonjak tinggi menewaskan sekumpulan pemain Arsenal untuk menanduk masuk sepakan sudut Son melewati Martinez.

Arsenal boleh kehilangan tempat di Eropah sepenuhnya dan bos Arteta berkata: “Kami memberi mereka satu gol lagi dan kami melepaskan sepakan percuma dan pada tahap ini, anda tidak dapat melakukannya.” – AFP

See author's posts


Perbincangan AS, Rusia temui jalan buntu

RUSIA: Susulan konflik di Ukraine dan keadaan di Eropah pasca-Perang Dingin, Amerika Syarikat dan Rusia mengadakan perbincangan kritikal.

Ia bagi membentuk masa depan bukan sahaja berkait hubungan kedua-dua negara tetapi hubungan antara Amerika Syarikat dan sekutu NATOnya.

Bagaimanapun, perbezaan ketara pendirian kedua-dua negara menjadi petanda buruk bagi sebarang jenis penyelesaian pantas.

Setiausaha Negara Antony Blinken pada Ahad tanpa berselindung mengakui tidak menjangkakan apa-apa kejayaan dalam masa terdekat mengenai perbincangan berkenaan.

“Untuk mencapai kemajuan sebenar, adalah amat sukar untuk melihatnya apabila keadaan menjadi bertambah buruk.

“Apabila Rusia menghantar 100,000 tentera ke kawasan berhampiran sempadan Ukraine, kemungkinan jumlah itu akan berganda tidak lama lagi.

“Jadi, jika kita melihat keadaan bertambah baik, jika kita melihat pengurangan ketegangan, itulah jenis persekitaran di mana kita boleh membuat kemajuan sebenar dan, sekali lagi, menangani kebimbangan yang munasabah di kedua-dua pihak,” katanya.

Pegawai Amerika Syarikat pada Sabtu mendedahkan beberapa butiran pendirian pentadbiran, yang dilihat tidak memenuhi tuntutan Rusia.

Para pegawai berkata pada Sabtu, Amerika Syarikat terbuka kepada perbincangan mengenai mengekang kemungkinan penggunaan peluru berpandu di Ukraine pada masa hadapan dan mengehadkan latihan ketenteraan Amerika Syarikat dan NATO di Eropah Timur, jika Rusia bersedia untuk berundur dari Ukraine.

Bagaimanapun, Rusia mahu rundingan itu menghasilkan jaminan keselamatan yang mengikat secara rasmi bahawa NATO tidak akan berkembang ke timur serta penyingkiran tentera dan senjata Amerika Syarikat dari beberapa bahagian di Eropah.-AFP

See author's posts


Galaxy Note 20, telefon mudah alih 5G termurah

SEOUL: Phablet terbaharu keluaran Samsung Electronics Co, Galaxy Note 20, mungkin menjadi peranti mudah alih 5G termurah, dalam usaha syarikat meningkatkan penjualan telefon bimbit di tengah-tengah pandemik, memetik sumber pada Khamis. Menurut sumber itu, Samsung mungkin menjual Galaxy Note 20 pada harga 1.199 juta won (AS$993) di Korea Selatan, dengan model ultra mewahnya berharga 1.452 juta won, lapor agensi berita Yonhap.Siri Galaxy Note 20 dijangka mula dijual di Korea Selatan pada 21 Ogos.Andai harga itu benar seperti diperkatakan, Galaxy Note 20 bakal menjadi telefon bimbit Samsung 5G termurah.

Galaxy Note 10, keluaran tahun lalu, terjual 1.248 juta won di negara ini, dengan model Galaxy Note 10 Plus berharga 1.397 juta won manakala model yang dilengkapi  penyimpanan 512 gigabait (GB) dijual pada harga 1.496 juta won.- Bernama

See author's posts


China rekod 3,400 kes Covid-19 setiap hari

BERBARIS PANJANG… Orang ramai beratur untuk diuji sebagai langkah mengekang penularan Covid-19 diHospital Pusat Jin’an Shanghai di Shanghai. • Foto AFP

See author's posts


Pengumuman peluang jana pendapatan tambahan bagi B40 dalam masa terdekat – Rafizi

KUALA LUMPUR: Kerajaan akan mengumumkan beberapa perkara penting dalam masa terdekat, termasuk membuka peluang untuk menjana pendapatan tambahan kepada lebih ramai golongan B40, sebagai alternatif supaya rakyat tidak perlu mengeluarkan simpanan Kumpulan Wang Simpanan Pekerja (KWSP).

Menteri Ekonomi Rafizi Ramli berkata pada masa sama, kerajaan juga mula melihat kepada dasar-dasar dan program-program yang boleh meletakkan sasaran pertumbuhan gaji melalui Kajian Separuh Penggal Rancangan Malaysia Ke-12 (RMK-12) yang sedang berlangsung.

“Ini kerana kerajaan mesti ada kerangka dasar yang jelas untuk tempoh dua hingga lima tahun akan datang bagi memastikan kenaikan gaji itu tidak diserahkan semata-mata kepada pasaran, dan semua perkara-perkara ini berbentuk jangka masa sederhana dan panjang,” katanya.

Beliau berkata demikian dalam persidangan media selepas Sesi Kick-Off Dialog Strategik Yang Berhormat Menteri Ekonomi: Permerkasaan Industri Untuk Memacu Pertumbuhan Ekonomi Dalam Era Revolusi Perindustrian Keempat hari ini.

Menurutnya perkara ini menjadi tanggungjawab kerajaan bagi memastikan rakyat Malaysia ada sedikit simpanan di hari tua nanti di mana tumpuan akan diberikan dari segi bantuan serta dasar yang melibatkan kos sara hidup dan pendapatan.

“Kita perlu berhati-hati dengan pengeluaran KWSP, walaupun saya faham untuk sesetengah keluarga itu dapat membantu buat masa sekarang, tetapi kos yang terpaksa dibayar oleh mereka di kemudian hari adalah tinggi,” katanya.

Semalam, Perdana Menteri Datuk Seri Anwar Ibrahim berkata, kerajaan sedang mencari jalan penyelesaian bagi membantu mengurangkan beban rakyat yang menghadapi masalah kewangan tanpa perlu mengeluarkan simpanan KWSP.

Sementara itu Rafizi berkata, kesan kenaikan kos sara hidup juga dapat ditangani dengan lebih baik oleh isi rumah sekiranya program subsidi bersasar berjaya diberikan kepada kumpulan yang benar-benar memerlukannya.

“Proses membuat keputusan untuk penentuan kelayakan secara menyeluruh sedang berjalan dan ini adalah satu keputusan yang paling besar dalam ekonomi negara.. kita mesti berkeupayaan menentukan pendapatan isi rumah dan bilangan isi rumah,” katanya.

Beliau berkata, platform Pasukan Petugas Khas Pemudahcara Perniagaan (PEMUDAH) akan ditambah baik dengan harapan menjadikan Malaysia sebagai destinasi dan pasaran mesra perniagaan yang lebih kompetetif.

“Platform itu akan dipengerusikan oleh saya dan juga Ketua Setiausaha Negara Tan Sri Mohd Zuki Ali,” katanya. – Bernama

See author's posts


Kerajaan jamin sistem kewangan teratur

KUALA LUMPUR: Kerajaan hari ini memberi jaminan kepada rakyat dan pelabur bahawa pentadbiran negara sentiasa disokong oleh sistem kewangan teratur, termasuk pasaran kewangan dan modal.

Menteri Kewangan, Tengku Datuk Seri Zafrul Tengku Abdul Aziz memberi jaminan tersebut susulan Proklamasi Darurat oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah baru-baru ini bagi mengekang penularan Covid-19 serta pengumuman Perdana Menteri, Tan Sri Muhyiddin Yassin mengenai Perintah Kawalan Pergerakan (PKP) semalam.

Dalam kenyataan baru-baru ini, Tengku Zafrul juga menegaskan bahawa kerajaan akan terus melaksanakan langkah-langkah dalam Belanjawan 2021 bagi memastikan Malaysia kekal di landasan pemulihan pada tahun ini.

“Apa yang lebih penting, kita mempunyai kecairan domestik yang mencukupi bagi rangsangan fiskal tambahan untuk menyokong kehidupan, mata pencarian dan perniagaan, jika perlu,” katanya.

Beliau berkata, Kementerian Kewangan juga telah mula mempertimbangkan pelbagai langkah untuk mendokong rakyat dan perniagaan sepanjang tempoh terbabit dan tidak akan berkompromi dalam soal membabitkan kelangsungan hidup rakyat serta perniagaan.

Selain itu, asas ekonomi Malaysia yang mantap akan terus membolehkan kerajaan bertindak secara berkesan terhadap persekitaran penuh cabaran dan terus mempertahankan pertumbuhan serta ketahanan ekonomi.

“Saya ingin menekankan bahawa kerajaan tetap komited untuk membina momentum pemulihan semasa dan memastikan kemampanan jangka panjang bagi kedudukan kewangan awam dan ekonomi negara,” kata beliau.

Menurut Tengku Zafrul, pasaran modal Malaysia juga akan terus beroperasi bagi menyokong dan memudah cara proses pengumpulan dana, perdagangan dan pelaburan dengan semua fungsi pengawalseliaan yang dilaksanakan sepanjang tempoh PKP, Perintah Kawalan Pergerakan Bersyarat (PKPB), Perintah Kawalan Pergerakan Pemulihan (PKPP) dan Ordinan Darurat.

Beliau turut menegaskan bahawa kesinambungan operasi pasaran modal adalah penting untuk menyokong ketahanan dan pemulihan ekonomi negara serta membantu pelabur menguruskan peluang dan risiko pelaburan dalam tempoh tersebut.

“Saya ingin menekankan bahawa Malaysia mempunyai ekosistem pasaran modal yang berdaya tahan, yang disokong oleh kecairan yang tinggi. Terdapat mekanisma pengurusan pasaran tersedia untuk mengawal (keadaan) turun naik.

“Dana pelepasan serta susun atur margin dan simpanan juga sedia ada untuk memastikan risiko penyelesaian dan pelepasan yang sentiasa terurus,” katanya.

Selain itu, Tengku Zafrul turut memberi jaminan bahawa Suruhanjaya Sekuriti Malaysia serta Bursa Malaysia akan terus memantau perkembangan semasa demi pengurusan risiko secara proaktif di pasaran dan akan melaksanakan langkah pencegahan tambahan mengikut kesesuaian.

Dari segi intermediasi kewangan dan sistem pembayaran, operasi institusi kewangan dan pasaran kewangan akan turut diteruskan seperti biasa dengan perkhidmatan terus tersedia dan boleh diakses oleh peminjam.

Menurutnya, Bank Negara Malaysia akan memantau keadaan pasaran kewangan bagi memastikan mudah tunai mencukupi dalam pertukaran asing, pasaran bon dan pasaran wang (termasuk repo) mencukupi serta keadaan pasaran kekal teratur.

“Penampan sistem perbankan Malaysia dan amalan pengurusan risiko yang mantap dijangka mampu mengurangkan kesan sebarang potensi penurunan kualiti kredit dan terus menyokong pemberian pinjaman oleh bank kepada ekonomi ketika tempoh Ordinan Darurat dan pelaksanaan PKP pelbagai peringkat ini,” kata beliau.- Bernama

See author's posts


Operasi SAR warga emas diperluaskan

PUSA: Operasi mencari dan menyelamat (SAR) warga emas yang dilaporkan hilang selepas disambar buaya, Khamis lalu, diperluaskan lagi lima kilometer hingga ke muara Sungai Undai.

Kawasan pencarian Sarkawi Talip, 61, dalam operasi yang sudah memasuki hari keempat semalam, kini meliputi lingkungan lima kilometer iaitu hingga ke muara sungai serta ke kawasan darat dari lokasi serangan mangsa.

Pegawai Operasi Balai Bomba dan Penyelamat (BBP) Betong, PBK1 Henry Jugah berkata, sebanyak 12 perahu dan bot dengan kekuatan seramai 50 orang yang digerakkan bagi SAR untuk menjejaki mangsa yang hilang pada petang Khamis lalu, masih lagi belum berjaya menjumpai mangsa.

“Sebelum ini pencarian di kawasan sungai dan darat.

“Namun apabila pihak kita tidak menjumpai mangsa maka kawasan pencarian kini diperluas sehingga muara Sungai Undai yang meliputi lingkungan lima kilometer dari lokasi serangan buaya.

“Operasi SAR juga turut memasuki beberapa sungai kecil di sekitar kawasan ini.

“Namun hingga sekarang belum ada tanda atau sebarang petunjuk mangsa ditemui,” ujar beliau.

Henry berkata, operasi SAR untuk hari berikutnya, dijangka akan diperkuatkan dengan lebih ramai penduduk yang akan turun secara sukarela dengan bot masing-masing apabila proses pencarian sudah semakin rumit kerana tempoh masa mangsa hilang sudah memasuki hari keempat.

Beliau berkata, seramai 50 anggota polis, bomba, Angkatan Pertahanan Awam Malaysia (APM), penduduk kampung termasuk anggotanya telah mengambil bahagian dalam operasi SAR semalam.

Terdahulu, seorang lelaki warga emas, Sarkawi Talip, 61, dipercayai disambar buaya ketika sedang mengikat pokok rumbia yang ditebangnya di Sungai Undai dekat Kampung Tambak di sini, petang Khamis lalu.

Mangsa ketika kejadian yang berlaku sekitar 1.00 tengah hari itu, menjadi mangsa sang bedal ketika sedang mengikat rumbia yang turut disaksikan oleh rakannya yang berada berhampiran mangsa sebelum mereka menghubungi polis.

BBP Betong menerima panggilan daripada pihak Balai Polis Pusa yang memaklumkan kejadian itu sekitar 3.45 petang Khamis bagi bantuan mencari dan menyelamat mangsa.

Oleh Adi Safarman

See author's posts


Kemarahan di AS kini merebak ke Australia

SYDNEY: Ribuan penduduk Australia berkumpul di jalan-jalan raya pada Selasa malam, sebagai tanda semangat setiakiawan terhadap demonstrasi di Amerika Syarikat (AS) kerana membantah keganasan polis terhadap golongan minoriti, lapor agensi berita Xinhua.

Di Sydney, sambil berarak penunjuk perasaan melaungkan “saya tidak boleh bernafas” dan “Nyawa Orang Kulit Hitam Berharga”, slogan yang sama dilaungkan di seluruh AS yang kini dihambat demonstrasi besar-besaran.

Isu salah laku anggota polis juga dikatakan berlaku di Australia terutamanya terhadap masyarakat Orang Asli.

Demonstrasi berlangsung secara aman, ramai yang hadir memakai pelitup muka di tengah-tengah penularan COVID-19.

“Berapa ramai yang mati ketika dalam tahanan dan berapa ramai polis yang menyebelahi kita?” kata Tristan Field yang berasal daripada masyarakat Orang Asli.

“Kita perlu menghentikan orang kulit hitam daripada terus menjadi mangsa di negara ini dan di seluruh dunia kerana apa yang dilakukan terhadap mereka tidak adil.”

Walaupun hanya terdiri dua peratus daripada populasi Australia, First Nations Peoples mewakili sekitar 27 peratus penghuni di penjara.

Tunjuk perasaan tercetus hanya beberapa jam selepas video rakaman menunjukkan remaja orang asli dipukul anggota polis di New South Wales (NSW).

Polis sedang menyiasat kejadian melibatkan remaja lelaki itu. – Bernama

See author's posts


Pelabuhan Pendidikan – Organisasi Pembelajaran

(“Maka demikianlah kembara keguruan kita, perjalanan minda menerokai alam fikir, kata-kata pesan akan terus diulang ungkap, dalam sedar dan dalam jaga, cerita-cerita suka duka dalam gelanggang pendidikan akan terus menyerikan setia perjumpaan teman sebaya, dan semangat perwira akan terus terukir pada wajah ceria, tersergam berdiri arca kenangan ini sebagai saksi, perjalanan hidup seorang pendidik yang berbudi, daripada seorang remaja meningkat dewasa, menjadi seorang guru kebanggaan anak muridnya.” Guru – Adi Badiozaman Tuah)

PENYELIAAN berintegriti, pengurusan data pendidikan, pembudayaan penyelidikan dan pembangunan profesional berterusan digalakkan oleh Jabatan Pendidikan Negeri Sarawak (JPNS) melalui Bahagian Penyeliaan Sekolah (BPS).

Ia untuk diamal dan dibudayakan di peringkat sekolah, bertujuan bukan sahaja untuk menjadi pemangkin pemajuan atau penambahbaikan sekolah, malah juga bermatlamat akhir untuk memudahkan proses dan usaha menjadikan sekolah sebuah institusi pendidikan yang berkesan dan pada masa sama, sebuah organisasi pembelajaran.

Peranan utama BPS adalah untuk mengoperasikan visi dan misi tersebut ke dalam pelbagai bentuk inovasi kepemimpinan, pengurusan dan pentadbiran dan juga pelaksanaan program profesional supaya akses dan ekuiti kepada pendidikan berkualiti untuk semua sekolah, tidak kira sama ada ia sekolah besar atau sekolah kekurangan murid, sekolah bandar atau pedalaman, sekolah yang mempunyai kemudahan fizikal yang canggih atau daif, dapat menjadi pemangkin utama dalam pembentukan generasi yang berketrampilan dan bertanggungjawab supaya usaha penstrukturan semula masyarakat dan pembasmian kemiskinan ekonomi, budaya dan sosial dapat direalisasikan.

Usaha membantu sekolah agar dapat menjadi institusi pendidikan yang berkesan dan memiliki ciri sebuah organisasi pembelajaran merupakan satu tanggungjawab yang amat mencabar.

Penulis sebagai Ketua Penolong Pengarah (KPP – BPS) telah diamanahkan untuk merancang pelbagai program keilmuan yang dilaksanakan melalui penganjuran seminar, bengkel, perbincangan meja bulat dan perbincangan berkala dengan kerjasama Pejabat Pendidikan Bahagian dan Daerah dan Persatuan Pengetua Sekolah Menengah dan Majlis Guru Besar, telah diadakan.

Ada dua fasa pelaksanaan telah dikenalpasti oleh BPS sebagai strategi yang difikirkan dapat membantu pihak sekolah untuk mentransformasikan organisasi masing-masing.

Fasa pertama yang digerakkan oleh BPS bertujuan meningkatkan aras kesedaran pihak kepemimpinan tertinggi sekolah mengenai penting dan perlunya sekolah berubah sebagai sebuah organisasi profesional supaya dapat memainkan peranan utama dalam membentuk minda, jiwa dan sikap semua warga sekolah untuk bersedia dan memiliki persediaan memulakan, melaksana dan menginstitusikan perubahan seperti diharapkan dan dikehendaki.

Fasa kedua melibatkan perancangan dan pelaksanaan aktiviti pembangunan profesional untuk guru di peringkat sekolah, khusus bagi tujuan meningkatkan komitmen, ilmu dan kemahiran untuk bersama bergerak menjana perubahan profesional di dalam diri dan juga memupuk budaya dan persekitaran kerja kondusif bagi pertumbuhan dan perkembangan profesional dalam kalangan rakan sejawat.

Dalam usaha untuk menjadikan sekolah berjaya dan berkesan dalam merealisasikan agenda pendidikan, sebagai permulaan, antara mesej penting yang telah dikongsikan oleh BPS dengan kepemimpinan tertinggi sekolah adalah dapatan kajian yang menunjukkan bahawa sekolah mempunyai kesan langsung ke atas prestasi pelajar.

Intipatinya ialah bahawa sekolah yang dipimpin dan diuruskan dengan baik mempunyai potensi yang jauh lebih besar untuk melahirkan insan bertanggungjawab dan berjaya.

Dapatan kajian oleh Mortimore et al (1988), tentang ciri-ciri sekolah yang berjaya dan berkesan, telah dijadikan peringatan kepada pihak kepemimpinan dan pengurusan sekolah tentang usaha yang boleh mereka lakukan  di peringkat sekolah masingmasing.

Antara perkara yang ditekankan oleh BPS untuk diberi perhatian serius oleh sekolah ialah sifat kepemimpinan oleh guru besar atau pengetua yang berwawasan, tegas namun demokratik dan partisipatif dalam memimpin dan mengurus sekolah.

Dari sudut tenaga pengajar dan pengurusan proses pengajaran dan pembelajaran pula, BPS menekankan tentang pentingnya guru bersikap profesional sama ada dalam perancangan, pelaksanaan atau pentaksiran pengajaran dan pembelajaran.

Dalam kata lain, mereka hendaklah menstrukturkan sesi pengajaran supaya berpusatkan pelajar kebolehan dan keupayaan mereka, supaya mencabar dan sesuai dengan kapasiti intelektual serta kebersediaan emosi dan sosial mereka.

Pihak kepemimpinan sekolah juga diingatkan mengenai pentingnya pengurusan kebajikan sosial dan kebajikan akademik pelajar yang cekap dan berkesan.

Kawalan dan pengukuhan displin yang tinggi, pengurusan persekitaran sosial dan pembelajaran teratur dan menarik, di samping wujudnya sistem pelaporan hasil pentaksiran, prestasi dan pencapaian mereka untuk dimanfaatkan bagi membantu ibu bapa mengikuti perkembangan pendidikan anak-anak mereka, adalah sama penting.

Dalam konteks ini, BPS juga menekankan pentingnya hubungan baik antara sekolah dan ibu bapa serta komuniti setempat dipupukkan supaya budaya penglibatan serta penyertaan ibu bapa dan masyarakat sekitar dapat diwujudkan secara saling melengkapi.

Justeru, kemahiran sosial, khususnya kemahiran berkomunikasi, sama ada dalaman atau dengan orang luar adalah sangat dituntut untuk diamalkan oleh pihak sekolah.

Ditempatkan dalam konteks pengupayaan sekolah untuk menyediakan persekitaran kepemimpinan, pengurusan dan pengajaran dan pembelajaran yang dinamik, saranan untuk menjadikan setiap sekolah itu sekolah berkesan dan berjaya, bertujuan mentransformasikan sekolah menjadi organisasi pembelajaran yang mudah, mampu dan berkecekapan untuk berubah sama dengan perubahan dan perkembangan yang berlaku di luar alam persekolahan, tanpa ada arahan atau tekanan dari luar.

Organisasi pembelajaran yang biasanya difahami sebagai organisasi yang secara proaktif menggalak amalan budaya pembelajaran berterusan dalam kalangan warganya, bagi tujuan penambahbaikan serta peningkatan keberkesanannya mencapai visi, misi dan tujuan organisasi, dan juga bagi pengukuhan kecekapan menangani perubahan, adalah sesuatu yang memang wajar berlaku pada sekolah.

Ini adalah antara sasaran BPS yang dikongsikan dengan pihak sekolah. Sebagai tambahan kepada proses penambahbaikan berterusan secara profesional yang memang dituntut ke atas golongan profesional dan pengurusan serta pendidik di sekolah, BPS juga menggalakkan pasukan kepemimpinan tertinggi sekolah untuk merancang dan melaksanakan secara sedar program pentransformasian sekolah daripada organisasi pengajaran dan pembelajaran hal-hal akademik semata-mata kepada organisasi pembelajaran yang mendorong dan memberi sokongan padu kepada tenaga akademik sekolah untuk berani mengambil risiko dengan idea inovatif dan kreatif supaya selari dengan perubahan dalam bidang lain seperti teknologi, ekonomi, politik dan sosiobudaya.

BPS memberi penekanan kepada peningkatan pemahaman dalam kalangan kepemimpinan dan komuniti sekolah mengenai manfaat sekolah berfungsi sebagai sebuah organisasi pembelajaran kerana menyedari hakikat bahawa sifat-sifatnya yang mencirikan sesebuah organisasi yang dinamik, tangkas, responsif, dan sentiasa berada dalam keadaan pembelajaran yang berterusan, memudahkan penerimaan dan pelaksanaan pelbagai bentuk inovasi dan transformasi yang diperkenalkan sama ada oleh pihak Kementerian Pendidikan Malaysia dan Jabatan Pendidikan Negeri atau oleh sekolah itu sendiri oleh warga sekolah.

Sekolah yang berfungsi sebagai sebuah organisasi pembelajaran mendorong dan menyokong pertumbuhan dan perkembangan persekitaran pembelajaran yang menjamin keselamatan psikologi, menghargai perbezaan, menerima keterbukaan kepada idea-idea baru, dan menyediakan ruang dan masa untuk membuat refleksi atau penilaian kendiri.

Dalam sekolah yang mempunyai ciri-ciri ini, warganya berkeyakinan bahawa mereka dibolehkan untuk mencabar konvensyen semasa, memperkenalkan atau mencuba sesuatu yang baharu, menawarkan idea-idea baharu, dan bersedia untuk mengambil risiko.

Budaya seperti ini yang bersandarkan kepada data dan maklumat nyata serta didukung oleh ilmu dan pengalaman, merupakan budaya kerja dan budaya ilmu yang boleh memacu sekolah ke arah profesionalisme dalam kalangan guru dan kecemerlangan dalam kalangan pelajar.

Dalam konteks ini, JPNS menyedari peranan penting yang sewajarnya dimainkan oleh pemimpin tertinggi sekolah dalam membina organisasi pembelajaran.

Falsafah dan gaya kepemimpinan yang diamalkan, dan tingkah laku, tindakan, dan keputusan profesional yang diambil oleh pemimpin akan dijadikan petunjuk kepada kebersediaan mereka untuk membawa sekolah berubah ke arah sekolah berkesan dan organisasi pembelajaran. Membudayakan ilmu dan pembelajaran secara tekal dan gigih dalam kalangan warga sekolah yang bertaburan di seluruh pelosok Sarawak merupakan satu daripada cabaran yang amat sukar untuk ditangani.

Namun, kerana ia merupakan satu mekanisme yang berkesan dalam menangani perubahan, maka BPS tidak mempunyai pilihan lain kecuali membawa pihak kepemimpinan tertinggi sekolah melalui Persatuan Pengetua Sekolah Menengah Sarawak untuk mentransformasikan sekolah menjadi organisasi pembelajaran yang dinamik dan segar.

See author's posts


IEW 2023: 5,000 peserta 25 negara berhimpun di BCCK 13-15 Jun ini

KUCHING: Seramai 5,000 profesional perdagangan dari 25 negara berhimpun dalam Sidang Kemuncak dan Ekspo Minggu Tenaga Antarabangsa (IEW) 2023 yang diadakan di Pusat Konvensyen Borneo Kuching (BCCK) bermula hari ini hingga 15 Jun ini.

IEW 2023 yang dianjurkan oleh Kementerian Tenaga dan Kelestarian Alam Sekitar Sarawak merupakan acara tenaga terbesar yang pernah berlaku di Borneo.

Bertemakan ‘Peralihan Ke Arah Masa Depan Karbon Sifar Bersih,’ acara itu menyerlahkan inisiatif Sarawak menerajui dalam memanfaatkan sumber tenaga mampan yang besar untuk menjana ekonomi dan meletakkan dirinya sebagai hab tenaga bersih yang utama.

Delegasi peringkat tinggi dari Brunei, Korea, Jepun, Indonesia dan Singapura berada di acara itu untuk meneroka peluang pelaburan dan perkongsian baharu.

Dalam pada itu, Samsung mengumumkan penubuhan pejabat di Kuching untuk menyokong pembangunan tenaga bersih.

IEW 23 Expo telah menarik 312 pameransyarikat termasuk Petronas, Sarawak Energy Berhad, Shell, Velesto Energy, Petroleum Sarawak (PETROS), Petra Energy, Siemens, Regional Corridor Development Authority (RECODA), PTTEP, S&P Global, Huawei Technologies, Mubadala Energy  dan Protokol Lava.

Ekspo juga mempamerkan Pavilion dari China, Singapura dan Malaysia.

Tumpuan utama ekspo untuk mempamerkan pelbagai inovasi, teknologi dan inisiatif dalam transformasi proses ke arah tenaga bersih dan kemampanan.

Sidang Kemuncak IEW 2023 ialah perhimpunan peringkat tinggi yang menampilkan lebih 28 penceramah dan ahli panel.

Majlis perasmian IEW 2023 disempurnakan oleh Premier Sarawak Datuk Patinggi Tan Sri Abang Johari Tun Openg di BCCK, hari ini.

Sementara itu,  menurut Timbalan Menteri Tenaga dan Kelestarian Alam Sekitar Sarawak merangkap Pengerusi Penganjur IEW 2023 Dr Hazland Abang Hipni, sidang kemuncak  itu merangkumi tiga sesi panel.

Tiga sesi panel tersebut menampilkan Meja Bulat Peneraju Tenaga, Meja Bulat Pelaburan Sarawak dan Meja Bulat Berfokuskan Indonesia yang akan menyediakan perwakilan dengan peluang untuk mendapatkan maklumat terkini tentang perkembangan terkini.

Pada masa sama, berinteraksi bersama penceramah dan ahli panel.

“Meja Bulat Berfokuskan Indonesia mewakili peluang yang sangat baik untuk delegasi untuk mengetahui lebih lanjut mengenai perkembangan di Indonesia terutamanya di Kalimantan dan Ibu Kota Nusantara,” katanya.

Pengunjung ke ekspo ini juga boleh menghadiri banyak ceramah teknologi percuma yang menampilkan 17 pembentangan mendalam tentang teknologi dan inovasi baru muncul.

Ekspo IEW 2023 dibuka kepada pengunjung perdagangan dan boleh mendaftar untuk kemasukan percuma di www.iew.my. Kemasukan adalah dari 10.00 pagi hingga 5.30 petang.

Oleh NUR AIN OTSMAN

See author's posts


Ujian swab Covid-19 Datang ikut jadual, elak kesesakan

MIRI :  Jawatankuasa Pengurusan Bencana Bahagian(JPBB) Miri menasihati orang ramai yang menjalani ujian swab  di Pusat Sehenti Swab Covid-19 di Stadium Tertutup Miri supaya tiba mengikut masa dijadualkan bagi mengelak kesesakan.

Menteri Bertanggungjawab bagi JPBB Miri, Datuk Lee Kim Shin berkata, pusat sehenti itu mempunyai kapasiti sebanyak 600 ujian swab RT-PCR Covid-19 sehari, selain mengeluarkan Quarantine Order, pemakaian wristband dan seterusnya pengeluaran Quarantine Release Order serta pemotongan wristband.

“Bagi melancarkan operasi di Pusat Sehenti ini, temujanji pengambilan swab secara berjadual telah diaturkan oleh Pejabat Kesihatan Bahagian Miri,” katanya dalam satu kenyataan selepas mengadakan lawatan ke pusat sehenti berkenaan,semalam.

Semasa lawatan itu, Lee yang juga merupakan Menteri Pengangkutan turut mengambil peluang menemuramah mereka yang datang untuk menerima maklumbalas daripada mereka.

“Ramai yang datang untuk menjalani ujian swab Covid-19 pada hari ini (semalam) membawa ahli keluarga, malah ada yang datang dengan berkerusi roda.

“Oleh demikian, bagi memastikan prosedur operasi standard (SOP) Covid-19 dipatuhi, orang ramai adalah diingatkan untuk mematuhi masa temujanji pengambilan swab Covid-19 yang telah diberikan oleh Pejabat Kesihatan Bahagian Miri untuk elak kesesakan di samping menunggu lama,” ujarnya.

Mengenai lawatan itu, Lee berkata, ia bertujuan untuk meneliti beberapa perkara untuk penambahbaikan di pusat sehenti berkenaan, selain meninjau keadaan orang ramai yang datang ke pusat itu  untuk menjalani ujian swab Covid-19.

Hadir sama, Pemangku Residen Bahagian Miri yang juga merupakan Pengerusi JPBB Miri, Abdul Aziz Mohd Yusuf  Pegawai Kesihatan Bahagian Miri, Dr. P Raviwharmman dan Pengawai Jabatan Sukarelawan Malaysia (RELA), Afizi Salam.

Terdahulu, Stadium Tertutup Miri (Miri Indoor Stadium) telah dijadikan Pusat Sehenti (One Stop Centre) Covid-19 sejak 2 Ogos 2020 bagi tujuan pengeluaran Quarantine Order, pemakaian wristband, pelaksanaan ujian swab RT-PCR COVID-19 dan seterusnya pengeluaran Quarantine Release Order serta pemotongan gelang.

“Pusat Sehenti ini dikhususkan untuk tiga kategori pengambilan ujian swab iaitu individu yang melalui temujanji dengan Pejabat Kesihatan Bahagian Miri iaitu individu yang merupakan kenalan rapat kepada kes positif dan individu yang memerlukan swab pengawasan.

“Kategori yang kedua pula adalah secara ‘walk-in’ iaitu bagi individu yang pernah dalam lokaliti yang dinyatakan terdedah kes positif seperti dalam kenyataan harian Jawatankuasa Pengurusan Bencana Negeri Sarawak (JPBNS) dan individu yang ingin membuat swab test.

“Bagi kategori ketiga adalah untuk  individu yang perlu mendapatkan keputusan ujian swab untuk meneruskan perjalanan ke Limbang atau Bintulu,” jelasnya.

Oleh Liong Chai Ling

See author's posts


Kemeriahan di RTC Sibuti meresahkan

BEKENU: Tempat tumpuan orang ramai pada hujung minggu di Pusat Transformasi Luar Bandar (RTC) Sibuti kini mulai menimbulkan keresahan penularan wabak Covid-19 di Daerah Subis.

Tinjauan Utusan Sarawak di RTC di sini pagi semalam mendapati orang ramai telah awal memenuhi sekitar kawasan tersebut untuk membeli-belah ke tamu sayur dan pasar ikan.

Sehubungan itu, kawasan pakir kenderaan turut dipenuhi oleh penjaja payung yang menjual kuih-muih, pakaian, bunga-bungaan dan banyak lagi.

Keadaan ini telah mengakibatkan tiada tempat pakir dan memaksa pengunjung RTC meletakkan kenderaan mereka di kiri kanan Jambatan Sibuti.

Seorang pengunjung hanya dikenali Ana yang hendak ke RTC melihat keadaan yang penuh itu telah mengambil keputusan patah balik tidak jadi ke kawasan tersebut.

Katanya, keadaan sedemikian berlaku pada setiap penghujung minggu dan keadaan itu kini mulai meresahkan yang bimbangkan penularan wabak Covid-19 akan berlaku.

“Ramai sudah tahu Daerah Subis kini di kategori zon kuning dengan ada kes penduduk positif Covid-19 di kawasan Suai dan Batu Niah.

“Kawasan Suai dan Batu Niah adalah dalam Daerah Subis dan tidak jauh perjalanan ke Bekenu, maka berharap orang ramai patuhi SOP dengan memakai pelitup muka,” jelasnya.

Sementara itu, seorang peniaga yang hanya mahu dikenali Mr. Tan (pekan Bekenu) turut menasihati semua pekerjanya agar tidak ke RTC ketika kawasan itu dipenuhi pengunjung semalam.

Beliau menyeru agar ada pihak bertanggungjawab dan berkuasa untuk melihat dan memantau RTC untuk menjaminkan penularan sekali gus memutuslan rantaian Covid-19 yang bahaya kepada semua.

Oleh ADUM LIU

See author's posts


Berazam cipta kejutan

TETAP BERSEMANGAT… Pemain SU FC II menjalani latihan.

KUCHING: Ketua Jurulatih Sarawak United FC II (SU FC II), Safri Amit memberitahu, perlawanan menentang Sri Pahang FC di Stadium Darul Makmur akan berlangsung Isnin depan.Beliau yakin akan kemampuan pemain untuk melakukan kejutan dalam perlawanan itu memandangkan kesemua pemain bebas dari kecederaan mahupun penggantungan.Beliau juga akan menyenaraikan barisan kesebelasan terbaik pada perlawanan yang akan berlangsung nanti.“Perlawanan itu kelak akan dimanfaat sebaik mungkin untuk merebut peluang beroleh sebarang mata” tegas beliau lagi.Bagaimanapun, beliau sedar bahawa ia bukanlah tugasan yang mudah untuk pemain kerana percaya tuan rumah juga tidak mahu tercicir sebarang mata.SU FC II masih kekal berada dikedudukan keempat, menggumpul 9 mata.Mencatat dua kemenangan, tiga kali seri selepas mengharungi tujuh perlawanan.Selepas perlawanan menentang Sri Pahang FC ini, SU FC II akan menentang pasukan Sabah FC II di Stadium Likas, Kota Kinabalu pada 7 Julai ini.

Oleh FATIN SYAHREZA

See author's posts


Tiada hajat bina mercu tanda baharu – PM

PUTRAJAYA: Perdana Menteri Datuk Seri Anwar Ibrahim berkata beliau tidak berhajat untuk membina mercu tanda baharu di bawah pentadbirannya.

Anwar yang juga Menteri Kewangan berkata mercu tanda sedia ada seperti Menara Berkembar Petronas (KLCC) dan Menara TRX sudah mencukupi.

“Saya jaga Kuala Lumpur, cukup mercu tanda KLCC dan TRX, saya takkan bersaing. Bawah Anwar, saya tak berhajat buat petanda,” katanya pada Majlis Dialog Belanjawan 2023 bertema ‘Membangun Malaysia Madani’ di sini, hari ini.

Sebaliknya, Anwar berkata, terdapat keperluan untuk menjana keupayaan kota, kebersihan, keindahan serta memberi ruang dan tumpuan kepada Perusahaan Kecil Sederhana (PKS), golongan penjaja dan pengusaha warung.

Berdasarkan pemerhatiannya melalui pendekatan makan di warung pada setiap Jumaat, Anwar berkata kurang perhatian diberikan kepada golongan PKS dan penjaja.

“Oleh itu tumpuan membantu sektor itu perlu dalam memastikan rakyat golongan bawah mendapat manfaat dari inisiatif dan pembaharuan,” katanya yang turut mengajak syarikat besar dan syarikat berkaitan kerajaan (GLC) untuk bersama menjayakan usaha itu melalui program tanggungjawab sosial korporat (CSR). – Bernama

See author's posts


Gunung Merapi meletus dua kali

JAKARTA: Gunung Merapi antara gunung berapi paling aktif di Indonesia, meletus sebanyak dua kali semalam.

Menurut Balai Penyelidikan dan Pengembangan Teknologi Kebencanaan Geologi (BPPTKG) Yogyakarta, letusan pada jam 9.13 pagi (waktu tempatan) itu berlaku selama 328 saat dan turut memuntahkan awan panas setinggi 6,000 meter dan disusuli letusan kedua pada jam 9.27 pagi.

Kedua-dua letusan tersebut berlarutan selama kira-kira tujuh minit.

Pihak berkuasa tempatan telah mengarahkan penduduk supaya tidak menghampiri zon lingkungan sekitar tiga kilometer dari kawah tersebut.

BPPTKG bagaimanapun tidak menaikkan amaran status gunung berapi selepas letusan itu berlaku, namun ia menasihatkan pesawat komersial supaya mengambil langkah berjaga-jaga apabila melalui kawasan tersebut.

Pada tahun 2010, letusan besar terakhir Gunung Merapi telah mengorbankan lebih 300 penduduk dan memaksa pemindahan kira-kira 280,000 penduduk di kawasan sekitarnya. – AFP

See author's posts


Lampard akui perjalanan Chelsea masih jauh

FRANK Lampard berkata, kalahan 3-2 Chelsea kepada pasukan yang diancam penyingkiran West Ham semalam adalah tanda betapa banyak pekerjaan yang masih harus dia lakukan untuk menjadikan Blues sekali lagi pencabar sebenar gelaran Liga Perdana Inggeri.

Chelsea berada di landasan untuk melonjak ke tangga ketiga Liga Perdana ketika penalti Willian meletakkan mereka di hadapan dalam separuh pertama di Stadium London.

Tetapi pasukan pelawat tidak belajar daripada penolakan yang mereka terima daripada VAR ketika Tomas Soucek menyaksikan gol beliau dibatalkan kerana ofsaid ketika pemain dari Republik Czech itu melonjak tinggi untuk menyamakan kedudukan hasil sepakan sudut.

Michail Antonio kemudian meletakkan West Ham di depan pada awal babak kedua sebelum sepakan percuma Willian membolehkan Chelsea menyamakan kedudukan menjadi 2-2.

Pasukan Lampard kemudian kelihatan lebih cenderung untuk meraih ketiga-tiga mata di peringkat akhir perlawanan, tetapi terperangkap dalam serangan balas ketika Andriy Yarmolenko menjaringkan gol kemenangan utnuk memberi peluang kepada West Ham mengelakkan diri mereka daripada tersingkir.

Kekalahan liga ke-10 musim ini menyebabkan Chelsea hanya dua mata di atas Manchester United dan Wolves dalam perlumbaan untuk mendapat empat tempat teratas dan layak ke Liga Juara-Juara UEFA musim depan.

“Saya tidak akan mengatakan ini adalah kisah kami musim ini kerana ini adalah musim yang baik, tetapi ada begitu banyak saat seperti ini,” kata Lampard, yang pasukannya telah memenangi ketiga-tiga perlawanan sebelumnya sejak bola sepak Inggeris kembali daripada ‘lockdown’ tiga bulan kerana Covis-19.

“Pemain pada saat-saat itu harus menunjukkan mentaliti tambahan untuk mengesahkan perlawanan seperti ini ketika anda memiliki banyak penguasaan.”

Selepas kemenangan 2-1 ke atas Manchester City minggu lalu yang mengesahkan gelaran untuk Liverpool dan pembelian Timo Werner dan Hakim Ziyech, Chelsea telah disebut-sebut sebagai pencabar gelaran kepada City dan Liverpool musim depan.

Namun, Lampard yakin pasukannya harus jauh lebih konsisten daripada apa yang mereka tunjukkan dalam musim pertamanya sebagai bos Blues.

“Saya telah melihat kami bermain permainan hebat, tetapi saya juga melihat peluang untuk merapatkan jurang atau naik ke tangga ketiga dibazirkan begitu sahaja. Itulah perbezaan pada saat ini dan menunjukkan berapa banyak pekerjaan yang harus kita lakukan.”

Hanya kemenangan kedua dalam 12 perlawanan membawa anak buah David Moyes ke tangga ke-16, tiga mata di atas zon penyingkiran. – AFP

See author's posts


Mangsa kebakaran terima bantuan

KUCHING: Sebuah keluarga mangsa kebakaran yang terdiri daripada sembilan orang ahli menerima bantuan berjumlah RM10,150 daripada Kerajaan Sarawak melalui Jabatan Kebajikan Masyarakat Sarawak (JKMS) semalam.

Menterinya, Dato’ Sri Fatimah Abdullah hadir menyampaikan sendiri bantuan berupa makanan sebanyak sembilan set yang bernilai RM450 setiap set serta cek berjumlah RM9,700 yang merangkumi bantuan wang saku, pakaian harian, pakaian sekolah, peralatan sekolah, kelengkapan tidur, peralatan dapur dan bantuan bahan binaan.

Dalam kejadian kebakaran pada malam 24 Jun lalu, rumah separa konkrit 2 tingkat milik Shamsu Kawie dan keluarganya di Kampung Semerah Padi telah terbakar 100 peratus.

Shamshu, 66, mempunyai tiga orang anak dan kini hanya mengharapkan sumber pendapatan daripada anak sulung beliau yang bekerja sebagai nelayan dengan pendapatan kira-kira RM1,000 sebulan selain menolong isteri menjual kuih-muih.

“Bantuan ini adalah di bawah Skim Bantuan Bencana yang baharu yang diperkenalkan pada 2017 dan dibiayai sepenuhnya dari peruntukan Kerajaan Sarawak.

“Bantuan ini diberi kepada mangsa kebakaran, banjir, ribut, tanah runtuh, kemarau dan bencana lain yang boleh menjejaskan aktiviti dan kehidupan harian mangsa.

“Ia bertujuan meringankan beban serta pemulihan secara sementara dan bukannya sebagai pampasan ke atas kerugian yang dialami oleh mangsa kebakaran,” katanya.

Beliau berkata demikian ketika ditemui pemberita selepas menghadiri Majlis Penyampaian Bantuan Bencana Kebakaran di Kampung Semerah Padi, di sini, semalam.

Fatimah turut mendedahkan bahawa pada 1 Julai lalu, Kuching telah mencatatkan sebanyak 35 kes bencana dan jumlah peruntukan sebanyak RM207,977.80 untuk membantu mangsa.

Selain itu, Bau mencatatkan hanya dua kes dengan bantuan bantuan bernilai RM14,950 sementara Lundu dengan satu kes dan menerima bantuan bantuan bernilai RM8,450.

Dalam perkembangan berlainan, Fatimah juga berkongsi mengenai pelbagai bantuan yang diperkenalkan di bawah kementerian seperti Endowment Fund Sarawak (EFS), Bantuan Ibu Bersalin (BIB), Geran Tahunan Khas (GTK) untuk institusi pembelajaran awal kanak-kanak, Kad Emas Kenyalang (KGC) dan Kematian Bantuan Pengasih (BIK) dan juga bantuan khas untuk pesakit buah pinggang.

Turut hadir, Menteri Muda Undang-Undang, Hubungan Kerajaan Persekutuan dan Negeri dan Pemantauan Projek merangkap Ahli Dewan Undangan Negeri Samariang, Datuk Sharifah Hasidah Sayeed Aman Ghazali

See author's posts


Kain Songket Suri

SURI duduk berdekatan di jendela. Termenungnya agak jauh memikirkan wasiat terakhir dari arwah neneknya. Neneknya menyuruh Suri untuk mewarisi warisan songket belatak miliknya. Namun Suri enggan, kerana minatnya lebih ke arah kebudayaan iaitu menjadi seorang guru penari. Ibu Suri seorang penari. Ibunya iaitu Dayangku Sari merupakan suku kaum kedayan Brunei. Manakala, Ayah Suri pula, berasal dari Sarawak.

Pertemuan cinta di antara Ayah dan Ibu Suri di Brunei, tanpa disengaja akhirnya membawa ke jinjang pelaminan. Sewaktu itu, Ayah Suri pergi ke Brunei kerana urusan kerja kemudian bertemu dengan Ibu Suri yang waktu itu sedang mengajar anak gadis di sebuah perkampungan mereka. Ayah Suri terpikat melihat budi bahasa yang tinggi dimiliki oleh Ibu Suri. Di samping raut wajahnya yang manis. Akhirnya, cinta antara mereka berdua, berputik kali pertama. Namun cinta Ibu dan Ayah Suri tidak direstui oleh Ibu kepada Ayah Suri. Ibunya iaitu Nurmala tidak menyukai menantunya yang seorang penari. Kesilapan masa lalu meragui keputusannya untuk menerima Dayangku.

Namun atas dasar cinta di antara mereka sangat kuat, sehinggakan Ayah Suri sanggup tinggalkan Ibunya sendiri demi untuk berkahwin dengan Dayangku. Nurmala tidak mahu Ayah Suri iaitu Awang Azman meninggalkannya. Dia satu-satunya anak yang dimilikinya. Terpaksa walau hati tersiksa, Nurmala merelakan jua Awang berkahwin dengan gadis pilihannya, Dayangku. Hasil perkahwinan mereka telah dikurniakan seorang anak perempuan iaitu Dayang Suri.

Sejak dari kecil lagi, Suri diajar oleh Ibunya untuk menari. Mula-mula, agak janggal sedikit rasanya Suri untuk mengikut rentak halus Ibunya. Namun lama kelamaan, minatnya mula timbul untuk menari dan bahkan bercita-cita ingin menjadi seorang penari. Namun Nurmala nenek kepada Suri tidak mengizinkan satu-satu cucunya untuk menjadi seorang penari. Neneknya mengizinkannya untuk menjadi seorang pengusaha kain songket dan keringkam. Hasil usahanya berpuluh tahun yang lalu, rajin menenun setiap motif halus pada kain yang diperbuat dari benang emas. Berkat kesabaran, kerajinan dalam menuntut ilmu nenek Suri dari salah seorang rakannya yang pandai menenun kain songket.

Nenek Suri sangat mahir dalam menenun pelbagai kain songket. Nenek Suri sangat teliti, rajin dan sabar dalam menyolek songket demi nilai kualiti warisan songket yang diperbuat itu kelihatan indah dan unik. Kesabaran Nenek Suri diuji apabila mengikat benang di loseng untuk menghasilkan corak sebelum ditenun. Dan ketelitian itu, membuatkan nenek Suri menjadi lebih mahir apabila setiap pengiraan setiap reka corak motif yang dihasilkan, sama ada terhasil corak yang sama berjalur, atau teknik ikat pada corak tersebut.

Semestinya nenek Suri menjadi seorang penenun sudah menguasai sifir khas sebelum mempelajar teknik proses yang lain. Kerana satu proses agar songket kelihatan unik adalah teknik sembunyi benang serta rekaan motif pada kain songket. Proses yang diperuntukkan untuk membuatnya agak lama, kerana penggunaan benang sangat banyak dan harus ditenun satu persatu dengan corak yang berbeza.

Tempahan tahun demi tahun semakin mencecah ribuan, membuatkan nenek Suri membuka kilang perbuatan kain songket dan mengupah beberapa pekerja untuk menyambung kerja rumit itu. Namun hajat terbesar yang nenek Suri inginkan adalah, dia mahukan Suri cucu aslinya sendiri yang mengusahakan syarikat dan kilang songket atas warisan nama neneknya Nurmala. Namun sepertinya hajatnya itu, sangat rumit untuk dipenuhi oleh Suri. Tambahan pula, ibunya Dayangku terlalu memaksa untuk Suri menjadi seorang penari.

Oleh kerana itu, neneknya ingin Suri meneruskan warisan miliknya. Waktu yang begitu mencemburui, Memamahkan usianya yang semakin senja. Namun sebaliknya, Dayangku tidak mahu anak gadisnya mempelajari warisan songket tersebut, kerana baginya ia sangat rumit dan memakan masa yang agak lama untuk memahami setiap motif yang ada. Canggahan pendapat antara Dayangku dan Nurmala membuatkan hubungan mereka sebagai menantu dan Ibu mentua terasa asing.

“Ibu mahu kamu jadi seorang penari bukan menjadi pengusaha penenun songket. Ibu tak mahu kamu susah payah mempelajari songket yang agak rumit itu,” Dayangku cuba mempengaruhi minda Suri.

Walaupun Dayangku seorang yang dikenali wanita yang berbudi bahasa memiliki akhlak yang baik, sesiapa sahaja boleh cair melihat tingkah laku ayunya. Namun siapa sangka, hati manusia boleh berubah, sedangkan pantai lagi berombak, inikan pula hati manusia. Sedalamnya hati manusia hanya Allah yang tahu.

Suri yang masih mentah baru sahaja menginjak dewasa berusia 20 tahun itu hanya menuruti setiap kata-kata Ibunya. Suri tidak mahu membantah setiap perintah Ibunya. Dia tidak mahu melukai hati Ibunya. Suri teringat dengan satu ceramah dari ustazah zaman sekolahnya dulu “Jangan pernah menyakiti atau melukai hati seorang Ibu, yang telah susah payah melahirkan kita. Jangan membantah setiap perintahnya, jika ia tidak bertentangan dengan hukum agama,”

Akhirnya Suri menuruti perintah Dayangku.

Perkhabaran itu didengari oleh Nenek Suri. Hatinya berduka dan terasa amat sakit ibarat jantungnya seperti disiat-siat tajam oleh sebilah parang. Masih berbekas luka lama, ditambah pula luka baru. Nenek Suri marah dan tidak rela Suri menjadi seorang penari. Nenek Suri tidak mahu, luka lama terulang kembali. Dan bakal terjadi pula cucunya. Dia tidak mahu perkara itu terjadi lagi walaupun sudah bertahun lamanya.

Dua puluh tiga tahun yang lalu, sebenarnya Ayah Suri mempunyai seorang kakak sulung. Kakaknya seorang penari. Namun Allah sangat sayang akan arwah kakaknya, akhirnya arwah kembali ke pangkuan Illahi. Punca kematian arwah kakaknya ialah dirasuki oleh jin penari. Oleh kerana, arwah kakaknya tidak mahu sering diganggu sewaktu persembahan oleh makhluk halus, arwah mengamal ilmu ghaib iaitu meminta perlindungan dari dua alam. Arwah kakaknya setiap malam harus melakukan pemujaan dengan memberi makan, memuja dan menari sebagai menghormati setiap perlindungan yang diberikan.

Nenek Suri tidak membenarkan arwah kakak Ayah Suri untuk mengamalkan ilmu tersebut, kerana ia hanya memakan diri sendiri suatu hari nanti. Namun demi meneruskan hasratnya untuk menjadi seorang penari, arwah kakak Ayah Suri sanggup menyembah dan memuja makhluk halus demi kelihatan cantik sewaktu membuat persembahan.

“Bonda, tak izinkan kamu guna ilmu itu. Kamu tahu itu boleh membahayakan diri kamu suatu hari nanti. Dan boleh memakan diri kamu sendiri. Cukup! Jangan buat perkara yang mensyirikkan Allah!” Nenek Suri bersuara tegas untuk melarang arwah kakaknya mengambil ilmu hitam demi untuk kepuasan hati sendiri.

Segala kata-kata nasihat yang dilontarkan ibarat keluar telinga kanan, terus ke telinga kiri. Dia enggan mendengar nasihat yang diberikan. Bahkan menyatakan bahawa, dia sudah cukup dewasa untuk mengenal mana yang buruk dan mana yang elok.

Bak kata pepatah, bicara nasihat orang tua tidak mahu didengari. Dan menganggap nasihat itu remeh tidak penting bagi mereka yang masih mentah mengenal erti kehidupan. Arwah kakak Ayah Suri menerima padahnya sendiri atas perbuatan syirik yang dilakukan. Akibat satu malam itu, arwah kakak terlupa memberi makan atau membuat pemujaan sambil menari, membuatkan dia dirasuki oleh makhluk halus. Makhluk halus itu sangat degil dan terus menetap dalam badan arwah kakaknya. Sehinggalah, nenek Suri hilang akal untuk mencari asbab penyelesaian masalah tersebut. Nenek Suri memanggil seorang ustaz, demi mengubati penyakit misteri kerasukan arwah kakak. Namun malangnya, ustaz tersebut tewas. Dan tidak dapat menyelamatkan arwah kakak Ayah Suri.

Ustaz mengatakan bahawa makhluk halus itu sudah lama menetap dalam badannya. Dan tidak dapat dipisahkan roh dan jasadnya dalam badan arwah kakak sehinggalah dia menemui ajal.

Mendengar ungkapan yang terlahir di mulut ustaz Shahrul itu, membuatkan nenek Suri rebah terlunjur di lantai. Dia menyesal kerana gagal sekali lagi menghalang anak perempuannya untuk mengamalkan ilmu ghaib demi persembahan tariannya agar membuatkan orang ramai terpikat.

Nenek Suri menekup mukanya. Dia sangat sedih kerana pemergian anak perempuannya pada akhirnya berujung sia-sia. Pengakhiran yang mensyirikan hukum Allah. Nenek Suri memohon dan terus memohon agar anak perempuannya diampuni oleh Allah atas perbuatan syirik yang belum sempat arwah kakak bertaubat.

“Nenek? Nenek termenung ye? Termenung dengan siapa agaknya tu?” Sapa Suri suatu hari melihat lamunan nenek Suri jauh menelusuri entah ke mana, mungkin sampai ke bulan.

Nenek Suri tersentak seketika terdengar suara sapaan dari Suri. Peristiwa hitam yang terjadi dalam hidupnya membuatkan ia trauma untuk mengulanginya kembali.

“Nenek cuma teringatkan arwah Mak Long kamu sahaja, Suri…” Nenek Suri terhenti seketika. Tiba-tiba hatinya menjadi sebak. Air matanya mengalir lagi. Suri memberi sehelai tisu untuk mengelap air matanya yang mengalir di kelopak pipinya.

Suri mengesyorkan untuk sedekahkan Al-Fatihah buat arwah Mak Longnya. Walaupun belum lagi melihat wajahnya, namun dia tahu neneknya pasti menyayangi Mak Longnya.

“Nenek harap sangat kamu menunaikan permintaan nenek. Nenek mahu, kamu teruskan perjuangan warisan yang nenek miliki sekarang. Warisan songket belatak. Kamu satu-satunya cucu yang nenek miliki sekarang. Kalau bukan kamu, siapa lagi yang meneruskan seni warisan yang ada ni!” Nenek Suri mengesat air matanya menggunakan tisu. Dia masih menanti jawapan dari cucunya. Dia sangat berharap jawapan yang diberikan adalah positif dan tidak melukai hatinya.

“Sejujurnya, saya tidak minat untuk belajar dan teruskan perjuangan membuat songket, nenek. Kerja ini sangat rumit. Saya tidak minat kerja yang halus sebegini! Saya minat menari! Bakat yang saya ada lebih ke arah menari!” Suri menghela nafas yang berat di kerongkong tekaknya. Helaan nafas yang sangat berat itu sepertinya sudah dihidu oleh nenek Suri. Wajahnya bertukar muram. Seakan kecewa mendengar luahan kata-kata Suri.

Namun nenek Suri memujuk hatinya supaya tidak berkecil hati dengan jawapan dari cucunya. Dia cuba untuk memahami kehendak cucunya. Nenek Suri memberi tempoh seminggu untuk Suri berfikir semula dan menimbang rasa soal permintaan nenek Suri.

Suri memicit kepalanya yang sedang pusing. Malam itu, merupakan malam yang agak memenatkan baginya. Kerana dia terpaksa memikirkan perkara yang agak berat untuk menimbangkan perkara itu semula.

Namun begitu, Suri mengagumi kecekapan, kesabaran dan keyakinan yang dimiliki oleh neneknya. Bukan calang-calang orang, di usianya yang sudah menjengah tua. Suri sendiri yang masih muda, dan masih mentah juga tidak mampu untuk menguasai ke semua bidang tersebut.

Pada pagi yang indah, saat suasana masih sunyi, tiba-tiba satu deringan telefon berbunyi. Nenek Suri memandang nombor tersebut yang miliknya salah seorang pekerjanya di syarikat kraftangan songket. Dia mengangkat telefon itu dengan penuh debaran. Hatinya mula berkecamuk. Entah mengapa, waktu itu pekerjanya tiba-tiba sahaja menelefon tanpa asbab. Lalu dia mengangkat sambil meninggalkan pelbagai persoalan terngiang-ngiang di fikirannya sejak tadi.

“Assalamualaikum, Puan Nurmala. Saya Ayu ni. Puan, saya hendak khabarkan bahawa syarikat kita mengalami kemerosotan jumlah pekerja pembuat songket. Tambahan pula, nilai tempahan semakin meningkat dari hari ke hari. Saya binggung Puan, apa yang hendak saya lakukan,” ujar Ayu di hujung talian dengan penuh sayu.

Nenek Suri terdiam sejenak. Waktu itu juga, hati dan dadanya ibarat tertusuk bertubi-tubi tanpa henti saat mendengar “Kemerosotan berlaku” Nenek Suri cuba menenangkan dirinya seketika. Dia tidak mahu penyakit darah tinggi dan jantungnya datang lagi. Sejak kebelakangan ini, nenek Suri sering didatangi penyakit darah tinggi dan lemah pada jantungnya. Kemungkinan tekanan emosinya kurang stabil. Sehinggalah waktu ketika dulu, nenek Suri pernah jatuh pengsan dan seluruh wajahnya pucat lesi. Akhirnya, dia telah disahkan oleh Doktor mengalami penyakit darah tinggi dan lemah jantung.

Doktor mengesahkan juga nenek Suri tidak boleh letih dan mendengar perkhabaran yang buruk, kerana ia boleh mengakibatkan penyakitnya datang semula.

Nenek Suri cuba menghela nafas untuk menjawab semula pertanyaan yang diajukan oleh Ayu. Nenek Suri yang sudah berusia menginjak angka 60 tahun itu masih lagi gagah berfikir. Dia masih seorang teliti, dan seorang profesional dalam membuat pekerjaan. Dia juga tidak suka membuat keputusan tatkala hatinya sedang ditimpa keraguan dan kegelisahan. Sikap terburu-buru membuatkan orang tersebut akan menyesal atas keputusan yang dilakukan.

Nenek Suri tidak mahu perkara itu terjadi.

“Macam ni aje Ayu. Buat masa sekarang ni, tiada jawapan yang hendak saya cakapkan. Izinkanlah bagi saya peluang masa untuk saya berfikir soal ini. Saya lantik awak sebagai setiausaha di syarikat tersebut untuk awak bijak mengendalikan sebarang kesulitan tersebut dengan baik. Saya mahu awak kendalikan dulu kemerosotan itu dengan mengambil beberapa pekerja yang mahir dalam membuat songket dan cuba tawarkan harga yang boleh memikat hati untuk bekerja di syarikat kita,” Ujar Nenek Suri berhati-hati. Hanya itu sahaja yang mampu dia katakan.

Kepercayaan yang diberikan oleh nenek Suri kepada Ayu sangat tinggi. Dia berharap sangat Ayu dapat kendalikan ia dengan baik. Ayu sudah lama bekerja sebagai setiausahanya selama lebih 10 tahun. Ketaatan dan kerajinan Ayu membuatkan nenek Suri lebih percaya untuk memberikan semua haknya untuk kendalikan syarikat buat sementara waktu.

Talian dihentikan sebaik sahaja mendengar arahan dari nenek Suri. Nenek Suri bersandar di sofa, dan melunjurkan kakinya. Dia berehat seketika, dan menghela nafas yang agak panjang, nafas itu seperti tersekat pada kerongkongnya agak menyulitkannya untuk menghela kali kedua. Dia memicit kepalanya yang masih pusing sejak dari tadi. Perkhabaran buruk yang disampaikan oleh Ayu menyebabkan dia semakin sulit untuk berfikir semula. Lemah seluruh kudratnya.

Suri yang keluar dari dalam biliknya terpana melihat nenek bersandar tidak bermaya. Wajah neneknya pucat lesi, dan jelas menampakkan kegelisahan yang terbesar mungkin sudah berlaku.

Suri menghampiri neneknya, lalu bertanyakan soalnya. Sudah dijangka dari awal oleh Suri, benar belaka firasatnya, pasti nenek Suri memikirkan soal syarikat kilang songket yang mulai terjejas. Hati Suri menjadi serba salah. Dia merasakan dia sudah membuat kesilapan besar kerana tidak membantu nenek Suri untuk menyelesaikan masalah tersebut. Namun apalah dayanya.

Sehari semalam, Suri berfikir semula untuk mempertimbangkan membantu nenek Suri sekaligus mewarisi songket tenunan milik nenek Suri. Melihat usia nenek Suri yang sudah menginjak ke usia tua, sudah tiba masanya dia mewarisinya, dan membenarkan neneknya untuk berehat panjang.

Muktamad! Itulah keputusan yang diambil oleh Suri.

Nenek Suri terkejut, jantungnya tiba-tiba berdetak laju mendengar keputusan yang diambil oleh Suri. Wajahnya tergambar riak bahagia bersulam sedih. Itulah yang diinginkan sejak dari dulu lagi, Suri cucu satu-satunya perempuan yang dimilikinya untuk mewarisi songket miliknya. Dan biarlah ia berterusan sehingga akhir zaman.

Nenek Suri mengukir senyuman pada saat-saat akhir hidupnya, sebelum dia menghembus nafas yang terakhir. Hajat dan doanya dimakbulkan oleh Allah. Suri berduka kerana selama ini dia gagal melaksanakan perintah yang diingini oleh neneknya. Namun dia juga bahagia, kerana sempat melaksanakan perintahnya saat-saat nafasnya dihujung tanduk.

Dayangku merasa sangat sedih dan hatinya serba salah. Dia tidak menyangka nenek Suri akan meninggalkan mereka sebelum dia merestui Suri menjadi pewaris songket milik nenek Suri.

“Ibu! Suri sudah membuat keputusan, untuk meneruskan perjuangan songket arwah nenek Nurmala. Suri mahu menebus segala keinginan dan hajat yang diingini arwah untuk kebaikan masa depan Suri,” Ujar Suri sambil menitis air matanya. Dia berbisik kecil di telinga Dayangku.

Dayangku akur, dan hanya menuruti sahaja perintah Suri untuk kali ini.

Dia memandang kubur arwah nenek Suri untuk tatapan kali terakhir. Kasih sayangnya kepada Ibu yang sangat disayanginya sangat mendalam. Dia tidak menyangka, Ibunya akan pergi begitu cepat seperti peredaran masa yang berlalu.

See author's posts


Ke mana arah GPS?

SILA hadam kenyataan dibawah ini terlebih dahulu sebelum membincang lanjut ke mana arah Gabungan Parti Sarawak (GPS) apabila berakhir Pilihan Raya Umum ke-15 (PRU-15) menjelang tengah malam Sabtu ini.

* Perikatan Nasional (PN) pimpinan Tan Sri Muhyiddin Yassin yakin menang 114 kerusi daripada 171 kerusi yang ditandingi. Ikut matematik sudah boleh bentuk kerajaan baharu, sebab melepasi minimum 112 kerusi untuk majoriti mudah. PN adalah gabungan Parti Pribumi Bersatu Malaysia (BERSATU), PAS, GERAKAN, Parti Solidariti Tanah Airku (STAR) dan Parti Progresif Sabah (SAPP).

* Pakatan Harapan (PH) pimpinan Datuk Seri Anwar Ibrahim yakin menang 90 kerusi, kurang 22 kerusi untuk membentuk kerajaan minoriti 112 kerusi yang diperlukan tetapi memerlukan kerjasama parti lain di ‘luar’ gabungan itu jika mahu kembali memerintah. PH yang bertanding di 212 kerusi adalah gabungan Parti Keadilan Rakyat (PKR), DAP dan Parti Amanah Negara (AMANAH).

* Barisan Nasional (BN) pimpinan Datuk Seri Ahmad Zahid Hamidi yakin untuk menang 112 kerusi, betul-betul atas garisan untuk bentuk kerajaan minoriti. BN dianggotai UMNO, MCA, MIC dan Parti Bersatu Rakyat Sabah (PBRS).

* Gerakan Tanah Air (GTA) pimpinan Tun Dr Mahathir Mohamad sasar untuk menang lebih 112, juga di garisan minoriti untuk bentuk kerajaan. GTA bertanding 120 kerusi. GTA adalah pakatan empat parti politik iaitu Parti Pejuang Tanah Air (Pejuang), Parti Bumiputera Perkasa Malaysia (Putra), Parti Barisan Jemaah Islamiah Se-Malaysia (Berjasa) dan Parti Perikatan India Muslim Nasional (IMAN) serta gabungan badan bukan kerajaan yang membentuk Gagasan Bangsa (GB).

Di atas kertas dan teori berdasarkan ramalan, itulah dinamakan ‘politik matematik’ atau orang putih kata ‘The Mathematical Theory of Politics’.

Macam juga ramalan cuaca, selagi hujan belum turun kita tak tahu hujan atau tidak. Sama seperti keadaan sekarang… kerana rakyat belum mengundi, apa-apa boleh terjadi dalam tempoh 48 jam daripada sekarang.

Macam ramalan cuaca

Ada masa diramal hujan tetapi panas memanjang, ada masa ribut petir dan guruh berdentum. Ada masa betul, ada masa tersasar. Realitinya, hanya diketahui pada malam pengiraan undi Sabtu ini. Mungkinkah ada kejutan?

Apa pun, daripada semua gabungan parti di atas itu, hanya BN dan GTA tidak meletakkan calon untuk menyaingi GPS pada PRU-15 ini. Yang bersaing dengan GPS ialah PH dan PN.

PH melalui PKR bertanding 16 kerusi Parlimen iaitu Petra Jaya, Puncak Borneo, Sri Aman, Lubok Antu, Betong, Saratok, Kanowit, Mukah, Selangau, Kapit, Hulu Rajang, Sibuti, Miri, Baram, Limbang dan Lawas.

PH melalui AMANAH pula bertanding enam kerusi Parlimen iaitu Santubong, Samarahan, Batang Sadong, Batang Lupar, Tanjong Manis dan Igan.

DAP menampil sembilan calon untuk kerusi Parlimen Mas Gading, Bandar Kuching, Stampin, Serian, Sarikei, Lanang, Sibu, Bintulu dan Miri.

PN melalui BERSATU pula bertanding empat kerusi iaitu Parlimen Serian, Sri Aman, Saratok dan Bintulu, manakala PAS bertanding satu kerusi – Batang Lupar.

Betul GPS cuma bertanding 31 kerusi Parlimen (itulah jumlah kerusi yang ada di Sarawak) dan secara realiti, memang tidak boleh membentuk Kerajaan Persekutuan secara solo.

Tetapi berdasarkan sejarah lalu terutama kemelut pelantikan Perdana Menteri ke-8 (Muhyiddin Yasin) pada 29 Februari 2020 dan Perdana Menteri ke-9 (Datuk Seri Ismail Sabri Yaakob) pada 21 Ogos 2021, hanya boleh disahkan apabila GPS menyatakan pendirian dan memberi sokongan bagi mencukupkan jumlah kerusi untuk membentuk kerajaan minoriti.

Maknanya, penyandang kerusi Perdana Menteri ke-8 dan ke-9 mungkin orang lain jika GPS buat pilihan lain ketika itu. Mungkinkah GPS sekali lagi jadi ‘kingmaker’ menjelang Isnin depan setelah gabungan parti tertentu belum mampu bentuk kerajaan minoriti atau sudah melepasi garisan 112 kerusi tetapi memerlukan sokongan parti lain bagi mengukuhkan lagi kedudukan kerajaan baharu?

Tawaran

Jika itulah keadaannya, detik selepas tengah malam Sabtu ini dan sepanjang hari minggu ini, akan berdering telefon pemimpin kanan parti-parti yang banyak menang kerusi untuk dirayukan bagi mendapat kerjasama dengan ‘tawar-menawar’ jawatan.

BN, PH dan BN – semuanya bagi tawaran jawatan Timbalan Perdana Menteri (TPM) untuk Sarawak dan Sabah sama ada hanya satu jawatan itu antara kedua-dua negeri ini atau dua jawatan TPM sekali. Ismail Sabri sendiri pula menjanjikan untuk memenuhi sebaik mungkin usaha mengembalikan hak Sarawak seperti termaktub dalam Perjanjian Malaysia 1963 (MA63) jika terus dipilih untuk jawatan Perdana Menteri dan BN kekal berkuasa.

Persoalannya, dengan gabungan mana arah tuju GPS untuk memberi kerjasama membentuk kerajaan baharu nanti? Tidak mungkin PH pimpinan Anwar kerana sepanjang kempen PRU-15 ini, PH menjadi sasaran kempen GPS berikutan tindakan PH ketika memerintah 22 bulan selepas PRU-14 2018, membatalkan sekurang-kurangnya 28 projek termasuk jambatan di negeri ini.

PN pimpinan Muhyiddin? Juga tidak mungkin kerana baru-baru ini tercetus perbalahan terbuka dalam media antara bekas Perdana Menteri itu dengan pemimpin utama GPS.

Ini berikutan tindakan PN yang dikatakan ‘mungkir janji’ untuk tidak bertanding di Sarawak dalam PRU-15, tetapi meletakkan calon untuk menentang GPS sekarang ini meskipun cuba dinafikan oleh Muhyiddin.

Namun, GPS sebelum ini pernah bekerjasama dengan PN yang turut merangkumi kerjasama dengan BN, PAS dan BERSATU sebelum Parlimen dibubarkan.

Jika ditakdirkan PH kembali berkuasa, rasanya GPS mungkin kekal sebagai pembangkang seperti mana berlaku selepas PRU-14 lalu. Namun, dalam politik musuh boleh jadi kawan dan kawan pula boleh jadi musuh, mengikut keperluan semasa. Andai PN berjaya membentuk kerajaan baharu nanti dan kerana pernah bekerjasama, mungkinkah GPS akan memberi kerjasama?

Bagaimana pula kerjasama GPS dengan BN? Inilah gabungan yang mungkin lebih serasi. Awal-awal lagi pemimpin BN iaitu Perdana Menteri Datuk Seri Ismail Sabri Yaakob sudah berbisik ‘merayu kerjasama’ dengan Pengerusi GPS, Datuk Patinggi Tan Sri Abang Johari Tun Openg di Selangau, Sibu Isnin lalu.

Ikuti bisikan ini:

Ismail Sabri: “Abang Jo, jangan lupa kita bekerjasama untuk Malaysia.”

Abang Johari: “Insya-Allah… kerana apa yang Sarawak mahu ialah mempunyai Kerajaan Persekutuan yang stabil untuk membangunkan Malaysia.

Abang Johari: “Kalau nak jadi PM, ingat Sarawak, berikan apa yang dimahukan oleh rakyat Sarawak’

Ismail Sabri: ‘InsyaAllah’.

Ismail Sabri dan Abang Johari hadir pada majlis perasmian Lebuh Raya Pan Borneo bagi Seksyen Pakej Kerja Kontrak 8 (WPC8) Selangau dan penyerahan Peranti Siswa di Selangau Isnin lalu.

Dalam ucapannya pada majlis itu, Perdana Menteri tanpa berselindung mengakui Kerajaan Persekutuan pasti tidak mampu berdiri sendiri tanpa sokongan daripada GPS.

Ismail Sabri berkata, walaupun GPS tidak bersama BN, kedua-duanya mempunyai sejarah hubungan yang panjang. “Kita memahami antara satu sama lain, kita memahami aspirasi rakyat Sarawak. Kita lebih memahami hubungan, yang walaupun kita berbeza sekarang ini tetapi kita masih bersama,” katanya.

Kali ini, mungkin kurang jika pun tiada lagi, tindakan lompat parti setelah akta yang melarang Ahli Parlimen melompat parti sudah mula berkuat kuasa mulai 5 Oktober lalu.

Bagaimanapun, kita tunggu dan lihat malam Sabtu ini.

* Penulis adalah Penasihat Editorial Eksekutif Utusan Sarawak

See author's posts


Syarikat Hock Peng sumbang RM1.2 juta

SIBU: Kerajaan Negeri jimat RM1.2 juta selepas Kumpulan Syarikat Hock Peng bermurah hati untuk menanggung penginapan 1,133 pelajar yang dikuarantin di dua buah hotel milik organisani berkenaan di Terminal Bas Sibu di sini.

Residen Bahagian Sibu Charles Siaw berkata, jumlah itu adalah penginapan untuk 202 bilik selama 46 hari tanpa sebarang caj dari 2 Mei hingga 16 Jun lalu.

Ia adalah termasuk tajaan makanan halal sebanyak tiga kali sehari kepada pelajar,

“Sebab itu, saya mewakili Kerajaan Negeri ingin merakam setinggi penghargaan kepada Kumpulan Syarikat Hock Peng, terutama kepada pengarah urusannya, Datuk Toh Chiew Hock, Timbalan Pengarah Urusan Kumpulan Syarikat Hock Peng, Pemanca Datuk Francis Toh Chiew Peng, serta Pengarah Hotel Li Hua dan Hotel Medan, Toh Leh Bin.

“Kedua-dua hotel menyediakan kemudahan yang moden dan selesa kepada pelajar kita,” katanya kepada pemberita sebelum menyaksikan pelaksanaan proses nyah cemar ke atas kedua-dua hotel berkenaan, semalam.

Proses sanitasi dijalankan oleh pasukan bomba dari Balai Bomba dan Penyelamat (BBP) Sungai Merah.

Semalam merupakan hari terakhir kedua-dua hotel tersebut beroperasi sebagai pusat kuarantin sementara untuk pelajar yang pulang ke rumah dalam tempoh Perintah Kawalan Pergerakan (PKP) dan Perintah Kawalan Pergerakan Bersyarat (PKPB).

Bagi mematuhi prosedur operasi standard (SOP) dan langkah keselamatan yang telah ditetapkan, Charles memberitahu bahawa, kemudahan hotel termasuk perkhidmatan penerimaan, sanitasi, pembersihan dan dobi dikendalikan oleh kakitangan yang terlatih dan berpengalaman dari pelbagai agensi, iaitu Jabatan Kesihatan, Angkatan Pertahanan Awam , Polis Diraja Malaysia (PDRM) dan Jabatan Sukarelawan Malaysia (RELA).

“Kami gembira untuk memaklumkan bahawa sepanjang tempoh kuarantin tidak ada kes positif Covid-19 yang dikesan dalam kalangan pelajar atau kakitangan sokongan kami.

“Kami dapat memberi jaminan bahawa kedua-dua hotel ini selamat untuk menyambut tetamu hotel baharu,” katanya.

Oleh Nurzilla Mohamad

See author's posts


5 penumpang, 1 juruterbang disahkan selamat

PUTRAJAYA: Pihak Berkuasa Penerbangan Awam Malaysia (CAAM) mengesahkan menerima maklumat berhubung kemalangan udara membabitkan sebuah helikopter berhampiran Tanah Rata di Cameron Highlands, Pahang pada 1.03 tengah hari, hari ini.

Ketua Pegawai Eksekutif CAAM, Datuk Chester Voo dalam satu kenyataan berkata, helikopter jenis Airbus AS 355 F2 itu dikendalikan Layang Layang Aerospace Sdn Bhd, membawa seorang juruterbang dan lima penumpang ketika kemalangan.

Voo berkata, helikopter dengan nombor pendaftaran 9M-SSW itu berlepas dari Kampung Gawin, Kelantan ke Tanjung Rambutan, Perak pada 12.20 tengah hari.

Beliau berkata, Pusat Kawalan Operasi Kecemasan (EOC) CAAM dan Pusat Koordinasi Menyelamat Aeronautial (ARCC) di Pusat Kawalan Trafik Udara Kuala Lumpur (KLATCC) di Sepang diaktifkan segera pada 1.11 tengah hari.

“Unit mencari dan menyelamat pertama melalui jalan darat telah digerakkan ke lokasi kejadian 19 minit kemudian dan usaha mencari dan menyelamat masih dijalankan,” katanya.

Voo berkata, siasatan lanjut akan dilaksanakan oleh Biro Siasatan Kemalangan Udara di bawah Kementerian Pengangkutan Malaysia mengikut Bahagian 26 Peraturan-Peraturan Penerbangan Awam 2016.

Menurut Ketua Polis Pahang Datuk Seri Ramli Mohamed Yoosuf, lima anggota pasukan perubatan serta seorang juruterbang selamat dalam kemalangan itu. – Bernama

See author's posts